DUNGUN - Seorang peneroka dan dua buruh Indonesia ditahan bersama pelbagai jenis mercun dan bunga api bernilai kira-kira RM2,000 di Felda Ketengah Jaya di sini, Isnin lalu.

Ketua Polis Daerah Dungun, Superintendan Ahmad Zailani Yaacub berkata, peneroka berusia 51 tahun itu turut mempunyai rekod kesalahan menjual mercun sebelum ini.

"Ketika diserbu, peneroka itu berada dalam sebuah kereta dan cuba melarikan diri, namun dia berjaya ditahan.

"Hasil pemeriksaan ke atas kereta berkenaan, kita menjumpai pelbagai jenis mercun," katanya dalam sidang media di sini, hari ini.

Mercun yang dirampas ialah mercun ketupat, mercun bola beserta 13 kotak bunga api 'happy bom' dan 19 kotak bunga api magic.

Ahmad Zailani berkata, buruh berkenaan yang berumur 34 dan 40 tahun mempunyai taraf kerakyatan tetap.

Beliau berkata, mercun dan bunga api tersebut dipercayai diperoleh dari negara jiran. - BERNAMA