KUALA LUMPUR -- Kementerian Luar hari ini mengesahkan lima
pelancong Malaysia adalah antara 25 orang yang dilapor cedera dalam kebakaran
di Yesinn Hostel, Hong Kong Ahad lepas.

Mereka ialah Wong Kang Chi, yang dimasukkan ke Unit Rawatan Rapi (ICU) Queen
Mary Hospital, Pok Lam Road; Phuah Kien Sing dan Lee Chiang Choon (dimasukkan ke
Ruttonjee Hospital, Daerah Wanchai); dan Kung Shin Tyan dan Tin Kam Mei
(dimasukkan ke Pamela Youde Nethersole Eastern Hospital).

Dalam kenyataannya, Wisma Putra berkata Konsul Jeneral Malaysia di Hong
Kong telah memaklumkan kepada keluarga mangsa tentang kejadian itu dan bersiap
sedia untuk memberi bantuan yang diperlukan kepada mereka.

Pihak konsulat berhubung dengan pihak berkuasa Hong Kong dan hospital
terbabit untuk memantau keadaan semua mangsa dari semasa ke semasa.

Kebanyakan yang cedera itu adalah pelancong dari Malaysia dan Singapura yang
menginap di unit kediaman dan rumah tumpangan hotel bajet berkenaan di Cheung
Hong Street, North Point District.--<strong> BERNAMA</strong>