<p style="text-align: left;">KUALA LUMPUR - Timbalan Perdana Menteri, Tan Sri Muhyiddin Yassin hari ini berkata, sebanyak 40,568 murid yang menerima rawatan di hospital kerajaan telah mendapat manfaat daripada penubuhan 10 buah Sekolah Dalam Hospital (SDH) bagi tempoh Julai 2011 hingga Mac 2014.</p>
<p style="text-align: left;">Berdasarkan statistik itu, Muhyiddin yang juga Menteri Pendidikan berkata usaha lebih gigih perlu dilakukan untuk mewujudkan lebih banyak SDH di seluruh negara untuk memberi manfaat kepada lebih ramai murid.</p>
<p style="text-align: left;">"Bagaimanapun, saya bersyukur kerana sekurang-kurangnya kita telah menjalankan tanggungjawab kita menyediakan pendidikan kepada kanak-kanak bermasalah kesihatan. Tahniah kepada 80 tenaga pengajar dan 18 pembantu pengurusan murid," katanya ketika berucap merasmikan Sekolah Dalam Hospital Fasa 2 dan 3 di Hospital Selayang di sini.</p>
<p style="text-align: left;">Fasa dua melibatkan penubuhan SDH di Hospital Sultanah Aminah di Johor Bahru; Hospital Sultan Haji Ahmad Shah Temerloh di Pahang; Pusat Perubatan Universiti Kebangsaan Malaysia (PPUKM) di Cheras dan Hospital Universiti Sains Malaysia (HUSM) Kubang Kerian d Kelantan.</p>
<p style="text-align: left;">Fasa tiga pula melibatkan Hospital Pakar Sultanah Fatimah di Muar, Johor; Pusat Perubatan Universiti Malaya (PPUM) dan Hospital Selayang di sini. - BERNAMA</p>