PUTRAJAYA - Usaha gigih Perdana Menteri Datuk Seri Najib Tun Razak serta kepimpinan tertinggi negara melorongkan kepada beberapa perkembangan positif berhubung nahas pesawat Malaysia Airlines (MAS) MH17 yang terhempas di timur Ukraine Khamis lepas, kata seorang anggota kabinet.

"Alhamdulillah. Usaha Perdana Menteri dan pimpinan negara kita memberi hasil apabila mayat penumpang bukan sahaja rakyat Malaysia tetapi keseluruhannya akan dapat dikembalikan ke pangkuan keluarga secepat mungkin," kata Menteri Kemajuan Luar Bandar dan Wilayah Datuk Seri Mohd Shafie Apdal.

Bercakap dalam sidang akhbar selepas menghadiri perhimpunan bulanan  kementeriannya di sini hari ini, Mohd Shafie berkata pemimpin serta masyarakat antarabangsa juga memberikan kerjasama serta menghulurkan simpati sehingga beberapa persetujuan dicapai.

"Kita minta rakyat Malaysia terus berdoa dan bersatu padu berdepan insiden ini, dan bukannya memanipulasi keadaan atau menyalahkan mana-mana pihak," katanya.

Najib dalam sidang akhbar di Seri Perdana pada lewat Isnin berkata beliau telah bercakap dengan Alexander Borodai, yang menguasai wilayah di mana nahas itu berlaku, serta mencapai persetujuan berkaitan pengurusan mayat mangsa-mangsa MH17, hak penjagaan kotak hitam dan akses kepada para penyiasat bebas antarabangsa ke kawasan lokasi nahas.

Penerbangan MH17, yang dalam penerbangan dari Amsterdam ke Kuala Lumpur terhempas di timur Ukraine berhampiran sempadan Rusia pada Khamis.

Pesawat Boeing 777, yang membawa 298 orang - 283 penumpang dan 15 anak kapal, dipercayai ditembak jatuh namun sehingga kini belum ada pihak yang mengaku bertannggungjawab.

Mohd Shafie berkata tindakan tegas perlu diambil terhadap pihak yang didapati terbabit dengan nahas itu supaya dapat memberi pengajaran kepada masyarakat antarabangsa.

"Bukan nak menuding jari, tetapi siasatan dalaman perlu dilakukan supaya jika perkara seumpama ini berlaku kelak, tidak harus ada orang yang terkecuali mendapat hukuman sebagai suatu pengajaran," katanya.

Selain itu, katanya, satu perundangan mungkin perlu diwujudkan untuk membolehkan kebebasan penerbangan swasta atau pesawat komersial menguasai ruang udara tanpa ada ancaman keselamatan.

Dalam perkembangan lain, Mohd Shafie berkata perintah berkurung di kawasan perairan pantai timur Sabah bermula dari Tanjung Pundaras, Sandakan hingga ke jeti Tawau berkuat kuasa 19 Julai sehingga 2 Ogos didapati berjalan lancar.

"Perintah berkurung itu wajar dipatuhi demi keselamatan rakyat dan negara," kata anggota Parlimen Semporna itu.    - BERNAMA