JOHOR BAHRU - Sebanyak lapan lagi mayat mangsa bot pancung karam selepas melanggar bot Agensi Penguatkuasaan Maritim Malaysia (Maritim Malaysia) di perairan Tanjung Piai, Pontian, Johor ditemui hari ini.

Ketua Penguatkuasa Maritim Malaysia Daerah 6, Kapten Aminuddin Abdul Rashid berkata, setakat ini jumlah mayat mangsa yang telah ditemui adalah 12 orang dengan jumlah keseluruhan mangsa dianggarkan seramai 72 orang dengan 61 orang selamat.

"Memandangkan jumlah mangsa yang ditemui melebihi jumlah yang kita anggarkan, Operasi SAR akan diteruskan sehingga pukul 7 petang ini. Jika ada tanda–tanda atau penemuan terbaru berkemungkinan kita akan meneruskan operasi esok," katanya dalam satu kenyataan hari ini.

Aminuddin berkata, mayat mangsa pertama ditemui hari di Perairan Tanjung Piai berhampiran Pelabuhan Tanjung Pelepas (PTP) oleh Polis Bantuan PTP lebih kurang pukul 2 pagi.

Katanya, pada pukul 8 pagi, Polis Bantuan PTP menemui satu lagi mayat lelaki tidak jauh dari lokasi mayat pertama dan seterusnya pada pukul 9.20 pagi bot Maritim Malaysia menjumpai satu mayat lelaki di kawasan yang sama.

Katanya, kira-kira pukul 11.25 pagi, Polis Bantuan PTP berjaya menemui tiga mayat lelaki dan satu mayat perempuan tidak jauh dari lokasi mayat yang sebelum ini ditemui di Perairan Tanjung Pelepas.

"Bot Pasukan Polis Marin pula menemui satu mayat lelaki di kawasan yang sama lebih kurang pukul 12.10 tengahari. Kesemua mayat iaitu tujuh lelaki dan satu perempuan telah diserahkan kepada pihak polis," katanya.