<p style="text-align: justify;">KUALA LUMPUR - MIC Pusat mengambil keputusan untuk tidak menyokong pembentangan undang-undang hudud oleh kerajaan PAS Kelantan di Parlimen.</p>
<p style="text-align: justify;">Presiden MIC, Datuk Seri G.Palanivel berkata, pendirian itu dibuat kerana hudud dianggap bercanggah dengan semangat dan kandungan Perlembagaan Persekutuan.</p>
<p style="text-align: justify;">"Artikel 8 (1) Perlembagaan Persekutuan memberi jaminan semua layak mendapat perlindungan undang-undang yang sama.</p>
<p style="text-align: justify;">"Pelaksanaan hudud di Kelantan akan mewujudkan dua sistem perundangan jenayah satu untuk umat Islam dan satu untuk bukan Islam," katanya melalui satu kenyataan media hari ini.</p>
<p style="text-align: justify;">Palanivel berkata, pelaksanaan undang-undang hudud akan memisahkan masyarakat negara ini serta menimbulkan konflik ke atas penghakiman dan hukuman.</p>
<p style="text-align: justify;">Menurutnya, MIC sentiasa menyokong pemahaman yang tinggi antara agama tetapi hudud seperti yang dirancang PAS akan memecahbelahkan negara ini.</p>
<p style="text-align: justify;">Justeru, beliau menggesa DAP supaya menghentikan rancangan PAS yang mahu membentangkan undang-undang hudud untuk dilaksanakan di Kelantan. - mynewshub.my</p>