KUALA LUMPUR - Keputusan Majlis Agama Islam Selangor (MAIS) menutup Sekolah Bina Insan Kolej Universiti Islam Antarabangsa Selangor (KUIS) tidak akan menjejaskan pelajar sedia ada sekolah itu.

Setiausaha MAIS, Datuk Bakhtiar Hussin berkata, penutupan sekolah itu akan hanya dilakukan selepas semua pelajar sedia ada di sekolah tersebut menamatkan pengajian masing-masing di SBI.

"MAIS melalui mesyuarat pada 22 April lalu membuat keputusan menutup SBI setelah menimbangkan kekangan kewangan KUIS dan perancangan perniagaan KUIS untuk menambah bilangan pelajar KUIS kepada 10,000 orang pelajar.

"Setelah diperhalusi dan meneliti semua isu dan cadangan yang dikemukakan, MAIS memutuskan untuk meneruskan operasi SBI di KUIS sehingga cohort sedia ada selesai. MAIS menangguhkan penutupan SBI sehingga pelajar sedia ada menamatkan pengajian di SBI," katanya dalam satu kenyataan media hari ini.

Bakhtiar bagaimanapun berkata, MAIS sentiasa terbuka kepada sebarang cadangan yang bermanfaat daripada ibu bapa pelajar bagi memberi kebaikan kepada semua pihak termasuk cadangan menempatkan SBI di tempat lain.

Media pada 22 Mei lalu melaporkan kerajaan Selangor yang selama ini memperjuangkan agenda pendidikan percuma disifatkan hanya bercakap kosong apabila gagal mencari jalan jalan menyelesaikan masalah di hadapi SBI.

Pengerusi Biro Pelajaran, Exco Pemuda UMNO, Mohd. Rafiq Naizamohideen dipetik berkata, arahan penutupan dengan alasan tidak mempunyai peruntukan kewangan di samping isu lokasi sekolah tersebut yang menumpang di kawasan KUIS amat tidak bertanggungjawab.

Kira-kira 200 ibu bapa turut membantah arahan penutupan sekolah itu dan menubuhkan sebuah jawatankuasa bertindak untuk menangani isu tersebut sebelum ini.