KUALA LUMPUR - Persatuan Pedagang dan Pengusaha Melayu Malaysia (Perdasama) mengkritik pihak berwajib di Johor kerana seolah-olah tidak sensitif terhadap kepentingan kontraktor Melayu di negara ini.

Presidennya, Datuk Moehamad Izat Emir berkata, pelaburan asing di negeri itu memberi kesan negatif kepada kontraktor Melayu untuk mendapat projek secara langsung di Johor.

"Tindakan itu memperlihatkan seolah-olah bumiputera tidak mempunyai kepakaran dan kelayakan untuk mengambil bahagian dalam projek prestij.

"Ini amat menyedihkan dan memalukan. Saya berpendapat pihak yang bertanggungjawab harus mempunyai perasaan sensitif kepada bangsannya sendiri," katanya melalui satu kenyataan media hari ini.

Beliau berkata demikian sebagai menyokong kenyataan Persatuan Kontraktor Melayu Malaysia (PKMM) dan Dewan Perniagaan dan Perindustrian Kebangsaan Malaysia bahawa kontraktor bumiputera terpinggir daripada limpahan ekonomi di negeri itu.

Kritikan itu berdasarkan laporan akhbar mengenai penglibatan lima firma pemaju China di zon ekonomi utama Iskandar manakala pemaju keenam, Macrolink Real Estate merancang untuk membangunkan sebuah resort percutian di situ.

Menerusi pembangunan itu juga, sebuah syarikat tersenarai di papan utama Guangzhou-Hong Kong, R&amp;F Properties memiliki lebih banyak projek berbanding Country Garden Holdings Co Ltd.’s Danga Bay (Country Garden).

Country Garden akan membangunkan 9,000 buah kondominium termasuk pembangunan komersial di kawasan tepi laut seluas 23.06 hektar dengan nilai pembangunan kasar (GDV) RM18 bilion.

Pada Disember 2012, Contry Garden dilaporkan membeli tanah daripada Iskandar Waterfront Holdings Sdn. Bhd. bernilai RM900 juta.

Mengulas lanjut, Moehamad Izat berkata, pihak bertanggungjawab di Johor perlu lebih sensitif dan tidak mengambil remah tentang perkara itu. - mynewshub.my