ARAU - Semua lapan Pengerusi Jawatankuasa Tetap (Exco) Kerajaan Perlis hari ini dilantik semula untuk tempoh setahun dan turut dikekalkan portfolio masing-masing.

Menteri Besar Azlan Man mengekalkan portfolio Pentadbiran dan Kewangan, Pelaburan dan Perdagangan Antarabangsa, Perancangan Ekonomi, Industri, Tanah, Teknoloji Maklumat, Pelajaran, Keselamatan, Hubungan Antarabangsa dan Penerangan.

Yang lain ialah Sabry Ahmad (Perdagangan Dalam Negeri, Koperasi dan Kepenggunanaan, Pengangkutan, dan Pembangunan Wilayah); Ahmad Bakri Datuk Ali (Pertanian dan Industri Asas Tani, Bioteknoloji dan Teknoloji Hijau, dan Pembangunan Industri Kecil dan Sederhana).

Abdul Jamil Saad (Belia, Sukan, Pelancongan, Kebudayaan dan Kesenian); Datuk Mat Rawi Kassim (Sumber Asli dan Alam Sekitar, Hal Ehwal Komunikasi Korporat dan Aduan Awam, Tadbir Urus Kerajaan, dan Tugas-tugas Khas).

Jafperi Othman (Kemudahan dan Prasarana Awam, Kemajuan Luar Bandar dan Kesihatan); Khairi Hasan (Agama, Pembangunan Sumber Manusia).

Mat Hassan (Perumahan dan Kerajaan Tempatan, Penjaja dan Peniaga Kecil) dan Rela Ahmad (Wanita, Keluarga dan Masyarakat, Kebajikan dan
Perpaduan).

Istiadat pelantikan dan mengangkat sumpah jawatan diadakan di hadapan Raja Perlis, Tuanku Syed Sirajuddin Putra Jamalullail di Istana Arau yang turut disaksikan Raja Muda Perlis, Tuanku Syed Faizuddin Putra Jamalullail.

Turut hadir Setiausaha Kerajaan Negeri, Ramli Dai, Penasihat Undang-Undang Negeri, Wan Jeffry Kassim , Mufti Negeri, Datuk Dr Juanda Jaya serta wakil-wakil rakyat yang lain.

Azlan yang ditemui selepas itu berkata para exco dilantik semula kerana prestasi mereka yang memuaskan, mencapai petunjuk prestasi utama (KPI) yang ditetapkan dan menunjukkan sikap bekerjasama sebagai satu pasukan.

Dalam perkembangan lain, beliau berkata Naib Pengerusi MCA Perlis, Khaw Hock Kong lantik sebagai timbalan exco dan Timbalan Speaker Dewan Undangan Negeri yang diluluskan persidangan dewan Disember tahun lepas.

Pelantikan itu ialah untuk mengisi kuota MCA setelah mendapat persetujuan Perdana Menteri Datuk Seri Najib Tun Razak, katanya. - BERNAMA