KUALA LUMPUR - Kementerian Kesihatan telah mengarahkan semua klinik kesihatan hospital supaya bersiap sedia menghadapi peningkatan bilangan pesakit akibat jerebu yang melanda beberapa kawasan di Semenanjung Malaysia.

Menterinya, Datuk Seri Dr. S.Subramaniam berkata, klinik kesihatan dan hospital turut diarahkan supaya memastikan ubat-ubatan dan peralatan perubatan termasuk penutup hidung dan mulut mencukupi.

"Arahan ini bertujuan memastikan semua pesakit mendapat rawatan yang sempurna. Jabatan Kesihatan negeri pula sedang menjalankan pemantauan penyakit berkaitan jerebu seperti URTI, asma dan sakit mata di klinik sentinel terpilih," katanya dalam satu kenyataan media hari ini.

Subramaniam dalam pada itu mengingatkan sekolah yang terlibat dengan jerebu tidak perlu menunggu arahan daripada Kementerian Kesihatan bagi menutup sekolah jika indeks pencemaran jerebu (IPU) melebihi 200 lebih 48 jam.

Jelasnya, sekolah, tadika dan taska terlibat boleh ditutup sekiranya jerebu mencapai bacaan tersebut berdasarkan Pelan Tindakan Jerebu Kebangsaan Pindaan 2014.

Beliau turut mengingatkan pihak sekolah supaya menghentikan aktiviti luar kelas sekiranya bacaan IPU mencecah 101 hingga 150.

Katanya, orang ramai dinasihati supaya mengurangkan aktiviti luar rumah, sentiasa cuba berada dalam bangunan dan menggunakan penutup hidung dan mulut jika perlu berada di luar bangunan.

Beliau turut menasihati orang ramai supaya minum air sekurang-kurangnya lapan gelas sehari, membasuh tangan dan muda dengan sabun dan air bersih selepas melakukan aktiviti luar rumah.

Katanya, alat penghawa dingin dan penapis udara boleh menambah baik kualiti udara di dalam bangunan kerana ia mengurangkan jumlah pencemaran udara dari luar rumah masuk ke dalam rumah.

Malah, mereka yang memandu kenderaan juga digalakkan suipaya menggunakan penghawa dingin dengan memilih operasi kitaran udara dalaman bagi mengurangkan jerebu masuk ke dalam kenderaan.

Maklumat lanjut mengenai langkah mencegah penyakit akibat jerebu boleh diperoleh dengan melayari laman web www.infosihat.gov.my atau www.moh.gov.my.