<p style="text-align: justify;">HOMS - Ratusan penduduk Syria kembali semula ke Kota Lama di Homs sejak kelmarin dengan berjalan di celah-celah runtuhan bangunan dan kediaman mereka selepas kumpulan penentang Presiden Bashar Al-Assad bersetuju untuk meninggalkan bandar itu menerusi satu perjanjian.</p>
<p style="text-align: justify;">Setiap bangunan di kota tersebut mengandungi lubang peluru dan bedilan meriam selepas ia menjadi lokasi pertempuran hampir dua tahun.</p>
<p style="text-align: justify;">Kota Lama itu dikepung hampir dua tahun dalam peperangan saudara yang meletus di Syria sejak Mac 2011.</p>
<p style="text-align: justify;">Ramai orang yang kembali ke kota itu berada dalam keadaan penuh emosi kerana mereka hampir tidak dapat mengenal pasti lagi tempat tinggal masing-masing yang dipenuhi lubang-lubang akibat tembakan senjata api dan meriam serta sebahagian lagi mengalami kemusnahan teruk.</p>
<p style="text-align: justify;">"Suami saya pergi ke rumah kami dan mendapati ia telah musnah. Dia datang semula ke rumah itu untuk mengambil barang-barang kami," kata Rima Battah, 37, di daerah Hamidiyeh, Bandar Lama.</p>
<p style="text-align: justify;">Puluhan keluarga turut melakukan perbuatan yang sama dengan suami Rima.</p>
<p style="text-align: justify;">Mereka mengambil barang-barang yang masih boleh digunakan di rumah masing-masing yang musnah akibat konflik di Syria.</p>
<p style="text-align: justify;">"Kami sebelum ini mempunyai apartmen baharu tetapi kini semuanya telah musnah," kata seorang wanita.</p>
<p style="text-align: justify;">Gabenor Homs, Talal Barazi memberitahu agensi berita SANA, kawasan Kota Lama kini selamat dan bebas daripada senjata api dan kumpulan penentang.</p>
<p style="text-align: justify;">Menurutnya, keadaan itu berlaku disebabkan pengorbanan yang dilakukan anggota-anggota tentera Syria untuk membebaskan kota tersebut daripada golongan penentang.</p>
<p style="text-align: justify;">Stesen televisyen kerajaan menunjukkan kebanjiran penduduk ke Kota Lama dan mereka mengucapkan terima kasih kepada tentera dan Bashar kerana berjaya mewujudkan situasi selamat.</p>
<p style="text-align: justify;">Sebelum ini, Bashar mengumumkan pilihan raya Presiden akan diadakan pada 3 Jun depan.</p>
<p style="text-align: justify;">Syria dilanda konflik sejak Mac 2011 selepas sebahagian penduduk bangkit menentang pemerintahan Bashar yang dianggap tidak demokratik dan korup.</p>
<p style="text-align: justify;">Lebih 150,000 orang dilaporkan terbunuh dalam peperangan saudara itu. - Agensi</p>
<p style="text-align: justify;"></p>