KUALA LUMPUR - Pengguna Lebuhraya Utara-Selatan (PLUS) dijangka menikmati rebat tol lebih daripada 10 peratus pada hari terpilih sempena Aidilfitri yang bakal menjelang.

Pengarah Urusan PLUS Datuk Noorizah Abd Hamid berkata rebat tol yang akan diumumkan pada 21 Julai ini akan diberikan kepada pengguna yang membayar tol secara eletronik menggunakan kad PLUSMiles, Touch 'n Go dan SmartTAG di lebuh raya kendalian PLUS.

"Dengan adanya rebat, memang banyak boleh jimat, khususnya masa musim raya ini orang melakukan perjalanan jarak jauh, jadi bila jarak jauh tol yang kita bayar lebih banyak," katanya kepada pemberita selepas Majlis Pengagihan Bubur Lambuk kepada pengguna lebuh raya yang melalui Plaza Tol Subang, di sini, hari ini.

Noorizah juga berkata langkah itu adalah sebahagian daripada strategi pengurusan untuk melancarkan lalu lintas dan menggalakkan orang ramai supaya melakukan perjalanan pada hari tidak sesak.

Selain itu, beliau turut menjelaskan bahawa pihak penguat kuasa akan bekerjasama dengan pihak PLUS untuk membantu mengendalikan trafik dengan lebih lancar sepanjang musim perayaan.

"Pihak PLUS akan sentiasa bekerjasama dengan pihak polis, pihak Jabatan Pengangkutan Jalan dan pihak Suruhanjaya Perkhidmatan Awam Darat untuk sama-sama
bantu dan mencari jalan supaya kita dapat memberi lebih keselesaan kepada pengguna lebuh raya," katanya.

Dalam pada itu, Noorizah mengingatkan orang ramai supaya merancang perjalanan balik kampung untuk berhari raya mereka berdasarkan Jadual Cadangan Waktu Perjalanan yang akan dikeluarkan PLUS tidak lama lagi.

Sempena musim perayaan ini, PLUS menjangkakan lalu lintas di lebuh raya dalam rangkaiannya akan mencecah antara 1.5 hingga 1.6 juta kenderaan sehari, namun demikian pihak PLUS akan melakukan sebaik mungkin bagi memastikan keadaan trafik lebih teratur dan tersusun.

Sementara itu, selain di Plaza Tol Subang, pihak PLUS turut mengagihkan 10,000 bungkus bubur lambuk Masjid Kampung Baru kepada pengguna lebuh raya menerusi Plaza Tol Jalan Duta, Sungai Besi dan Batu Tiga.

Pengedaran bubur lambuk itu sebagai penghargaan PLUS kepada orang ramai yang terus menyokong perkhidmatan lebuh raya kendalian syarikat itu. - BERNAMA