Temerloh - Kemalangan mengorbankan empat warga Myanmar yang diseludup masuk ke negara ini pada 16 Jun lalu didalangi sindiket terancang yang menjadikan laluan Lebuhraya Pantai Timur (LPT) sebagai jalan pantas penyeludupan dari sempadan negara.

Ketua Jabatan Siasatan Jenayah Pahang Datuk Mohd Zakaria Ahmad berkata, berdasarkan siasatan dijalankan lebih ramai warga Myanmar diseludup masuk ketika kejadian menggunakan kaedah sama dan menggunakan kenderaan darat oleh sindiket terbabit.

"Dipercayai pada pagi kejadian, bukan 10 mangsa yang bergerak (diseludup masuk) malah lebih daripada itu menggunakan kenderaan darat.

"Bagaimanapun polis tidak boleh memberikan pendedahan lanjut.

"Pada masa ini kami masih menjalankan siasatan mengenai kumpulan yang terlepas dengan kerjasama dari Bukit Aman dan pelbagai agensi lain," katanya dalam sidang media di Ibu Pejabat Polis Daerah (IPD) Temerloh, di sini, sebentar tadi.

Dalam kejadian pada Pada 16 Jun lalu empat lelaki warga Myanmar maut manakala tujuh lagi cedera termasuk seorang pemandu warga tempatan apabila kereta Honda Accord dinaiki mereka terbabas di Kilometer 134.1 LPT, dekat tol Temerloh, kira-kira jam 4.15 pagi.

Zakaria berkata, polis menahan reman pemandu kereta berkenaan dan enam lagi warga Myanmar tebabit selama tujuh hari bermula hari ini untuk siasatan lanjut. -<strong> myMetro Online </strong>