18 Mei lalu, Air Asia telah dikecam hebat terutama di laman sosial apabila gagal menggunakan budi bicara hingga sanggup membiarkan seorang ibu dan anak kecil berusia 14 bulan terkandas di Ho Chi Minh kerana masalah kesihatan tanpa bantuan.

Kini kejadian lebih kurang serupa berlaku lagi, kali ini melibatkan pasangan suami isteri yang tidak dibenarkan menaiki pesawat ke Kuala Terengganu kerana si isteri mengandung hampir 7 bulan.

Biarpun merayu, kapten pesawat tersebut berkeras tidak membenarkan si isteri menaiki penerbangannya.

Akibatnya si isteri tidak sempat menatap jenazah bapanya yang meninggal dunia petang Jumaat lalu buat kali terakhir sedangkan mereka sekeluarga telah bergegas pulang dari Seoul, Korea Selatan untuk tujuan tersebut.

Justeru, mereka mempertikaikan bagaimana kaki tangan Penerbangan Malaysia (MAS) boleh bertolak ansur dengan membenarkan mereka menaiki pesawat selama 5 jam dari Seoul ke KLIA sedangkan penerbangan Air Asia dari KLIA ke KT cuma lebih kurang 55 minit.

Luahan hati keluarga ini dikongsikan si suami menerusi satu video yang dimuatnaik di YouTube, hari ini. Kelihatan di sisinya adalah si isteri yang memangku anak mereka di atas kerusi roda sambil menangis kerana terlepas untuk menatap wajah bapanya buat kali terakhir.

http://www.youtube.com/watch?v=g_0l3-mNuCo

Dari satu segi, baik air Asia mahu pun kapten pesawat tersebut tidak boleh dipersalah kerana mengikut undang-undang yang sudah digariskan.

Cuma meskipun tiada surat doktor, jika istilah kemanusiaan diguna pakai maka keadaan kecemasan iaitu kematian yang tidak dirancang seharusnya boleh dipertimbangkan. <strong>#mynewshub</strong>

<strong>Oleh: REM RAMZI</strong>