AMPANG – Dua penyamun dicekup oleh anggota peronda (MPV) polis di Jalan 1, Ampang Utama, di sini, kelmarin.

Dalam kejadian kira-kira jam 5.25 pagi, anggota peronda di kawasan Ampang Utama terserempak dengan sebuah kereta jenis Perodua Viva berwarna perak yang dinaiki suspek dalam keadaan yang mencurigakan.

Menurut sumber, polis mengarahkan suspek memberhentikan kenderaan namun suspek terus memecut kenderaannya namun berjaya di pintas polis selepas beberapa minit dikejar.

“Semasa tangkapan dibuat, berlaku sedikit pergelutan dengan polis selepas suspek cuba bertindak agresif.

Siasatan lanjut terhadap suspek berusia 25 dan 21 tahun mendapati mereka terlibat dalam kes samun bersenjatakan parang di sebuah pasar raya di Water Front kira-kira jam 2 pagi.
Kereta yang dinaiki suspek turut dirampas bagi membantu siasatan.

Ketua Polis Daerah Ampang Asisten Komisioner Khairuldin Saad ketika dihubungi mengesahkan kejadian berkenaan dan kes disiasat di bawah Seksyen 395/397 Kanun Keseksaan. - <strong>Sinar Harian Online</strong>