KUALA LUMPUR - Menteri Perusahaan Perladangan dan Komoditi, Datuk Amar Douglas Uggah Embas akan mengetuai misi mempromosikan sawit, getah, kayu-kayan dan lada Malaysia ke Mumbai dan Kerala, India bermula 26 Jun hingga 1 Julai 2014.

Kementerian Perusahaan Perladangan dan Komoditi dalam satu kenyataan media memberitahu, misi itu disertai wakil Majlis Kayu Kayan Malaysia, Lembaga Lada Malaysia dan Majlis Promosi Eksport Getah Malaysia.

“Turut menyertai misi tersebut adalah wakil daripada Majlis Minyak Sawit Malaysia, Lembaga Minyak Sawit Malaysia dan Lembaga Getah Malaysia.

“Objektif Misi ini mengadakan perbincangan dengan pihak terlibat di India bagi memperkukuhkan eksport produk-produk sawit, getah, kayu-kayan dan lada,” kata kenyataan itu hari ini.

Menurut kenyataan itu. India merupakan destinasi utama ketiga bagi eksport produk-produk sawit negara dengan nilai RM6.27 bilion pada tahun 2013.

Kata kenyataan itu, pasaran India turut menyumbang 10.2 peratus daripada keseluruhan eksport global produk-produk sawit.

“Bagi tempoh Januari hingga Mac 2014, eksport produk-produk sawit Malaysia ke India mencatatkan nilai sebanyak RM1.53 bilion.

“Di antara produk-produk sawit utama yang dieksport ke India pada tahun 2013 adalah termasuk minyak sawit, oleokimia dan minyak isirong sawit,” kata kenyataan itu.

Tambah kenyataan itu, nilai eksport produk kayu-kayan pada tahun 2013 bagi pasaran India RM153.9 juta dan produk kayu-kayan utama yang dieksport ke India termasuk perabot kayu, kayu tanggam dan kayu gergaji.

Kata kenyataan itu, lain-lain produk komoditi yang dieksport ke India pada tahun 2013 termasuk produk getah bernilai RM193.7 juta, produk koko RM85.3 juta dan produk lada bernilai RM28.55 juta. - mynewshub.my