<p style="text-align: justify;">KUALA LUMPUR - Suruhanjaya Persaingan Malaysia (MyCC) akan mengadakan sesi rundingan awam mengenai penetapan harga dan skala yuran oleh badan-badan profesional pada 19 Mei 2014.

MyCC dalam satu kenyataan memberitahu, ssi rundingan itu diadakan khas bagi ahli-ahli badan professional berbincang mengenai implementasi penetapan harga dan skala yuran oleh badan-badan professional dengan kewujudan Akta Persaingan 2010.

“Topik perbincangan merangkumi tentang AP 2010 secara amnya, hasil kajian MyCC mengenai penetapan harga dan skala yuran oleh badan-badan professional, Good Regulatory Practice (GRP) dan Regulatory Impact Assessment (RIA) dan satu perbincangan tentang skala yuran oleh badan-badan professional dari bidang kuasa lain,” kata kenyataan itu hari ini.

Menurut kenyataan itu, sesi itu disertai Penolong Pengarah Perbadanan Produktiviti Malaysia (MPC),  Datuk Abdul Latif Abu Seman, Pengarah Bahagian Perniagaan dan Ekonomi dari Suruhanjaya Persaingan Singapura (CCS), Herbert Fung dan pakar ekonomi dalam bidang persaingan, David Stallibrass.

Kata kenyataan itu, satu perbincangan panel akan diadakan pada akhir sesi rundingan yang akan berlangsung di Dewan Auditorium PNS , Aras 1, Menara PNS, Menara 7, Avenue 7, Bangsar South City, Kuala Lumpur.

Jelas kenyataan itu, kemasukan sesi itu hanya untuk ahli-ahli badan profesional dan borang pendaftaran boleh dimuat turun dari laman web MyCC, www.mycc.gov.my.

“Untuk pendaftaran atau sebarang pertanyaan mengenai sesi rundingan ini, sila e-melkan kepada khalijah@mycc.gov.my atau telefon di talian 03-22732277,” kata kenyataan itu.

</p>