GEORGETOWN - Jabatan Perubatan Forensik Hospital Seberang Jaya hari ini mengambil satu lagi sampel DNA daripada anak kepada mangsa nahas pesawat Malaysia Airlines (MAS) MH17, Tan Siew Poh.

Pasukan forensik itu tiba di kediaman mereka di Lorong Delima pada 2.45 petang dan proses itu selesai 3.45 petang.

Pada awalnya, anak lelaki kepada Siew Poh yang berusia 85 tahun, yang mahu dikenali sebagai Loh, menolak sebarang temu bual oleh pemberita tetapi selepas lebih sejam menunggu di halaman rumahnya, beliau keluar dan meminta agar tidak diganggu pada masa ini.

"Ya itu ibu saya...kami tidak tahu bila mayatnya akan dihantar pulang, cuma sampel DNA sudah diambil," katanya ketika diminta pengesahan anggota keluarga yang maut dalam nahas MH17.

Difahamkan Siew Poh menaiki pesawat itu bersama anak perempuannya Jenny Loh Yan Hwa, 54, dan suami Fan Shun Po, 60, warga Hong Kong yang memiliki restoran Cina di Rotterdam.

Setiap tahun pasangan itu dilaporkan menaiki penerbangan terus dari Rotterdam ke Hong Kong tetapi kali ini menaiki MH17 dari Amsterdam ke Kuala Lumpur kerana ingin pulang ke Malaysia bersama ibunya yang datang menziarahi mereka di Rotterdam. - BERNAMA