KANGAR - Pencapaian atlet pelapis kebangsaan meraih 40 peratus daripada 389 pingat emas ditawarkan pada edisi ke-17 Sukan Malaysia (Sukma) di Perlis membuktikan prestasi mereka semakin meningkat di bawah program Majlis Sukan Negara (MSN).

Ketua Pengarahnya, Datuk Seri Zolkples Embong berkata, atlet pelapis negara berjaya merangkul sejumlah 160 daripada 389 pingat emas dalam 24 acara sukan yang dipertandingkan.

Selain kutipan emas, katanya, lima rekod kebangsaan diperbaharui dan daripada 30 rekod Sukma, 17 rekod dicipta oleh atlet pelapis.

Berdasarkan prestasi, kemungkinan ada di antara mereka akan diberi peluang menggalas cabaran negara di temasya sukan yang lebih besar seperti Sukan Sea, Sukan Komanwel dan Sukan Asia.

"Selepas ini, MSN akan mengadakan 'post-mortem' bagi menilai prestasi atlet pelapis negara yang boleh diserapkan ke program elit MSN," katanya pada sidang media di sini hari ini.

Zolkples berkata, beliau juga berpuas hati dengan taburan pingat yang dimenangi setiap kontinjen dalam temasya kali ini.

"Jika dahulu kita dapat lihat adanya jurang dalam jumlah pungutan pingat tetapi kini kita dapat lihat banyak kontinjen negeri sudah berupaya menyaingi kontinjen yang dominan dalam sesuatu jenis sukan," katanya.

Mengulas penganjuran kali ini, Zolkples berkata MSN  menganggap edisi ke-17 adalah antara yang terbaik walaupun pada awalnya timbul kerisauan mengenai venue Pusat Akuatik dan Dewan Badminton yang tidak dapat disiapkan mengikut jadual.

Katanya walaupun kedua-dua venue sukan itu menghadapi masalah kelewatan untuk disiapkan namun acara sukan renang, terjun dan badminton tetap dapat diteruskan.

Pada edisi kali ini, Wilayah Persekutuan muncul juara keseluruhan setelah merangkul 55 emas, 38 perak dan 49 pingat gangsa diikuti Terengganu (51-55-31) dan Sarawak di tempat ketiga dengan pungutan 48 emas, 32 perak dan 35 gangsa. - BERNAMA