KANGAR - Barang keperluan sepanjang bulan Ramadan dan Hari Raya Aidilfitri di Perlis mencukupi kecuali bekalan minyak masak dua kilogram dalam botol yang berkurangan sejak dua bulan lepas.

Pengerusi Jawatankuasa Perdagangan Dalam Negeri, Koperasi dan Kepenggunaan Perlis, Datuk Sabry Ahmad, berkata barangan seperti gula, tepung dan minyak masak dalam kampit plastik mencukupi.

Tinjauan yang dibuatnya mendapati minyak masak dalam botol untuk dua kilogram hampir tiada kecuali lima kiloggram masih boleh diperoleh dengan jumlah terhad, katanya membuat tinjauan di beberapa kawasan di sini hari ini.

Turut sama dalam tinjauan itu Pengarah Kementerian Perdagangan Dalam Negeri, Koperasi dan Kepenggunaan Negeri (KPDNKK) Perlis, Khairul Amin Talib.

Sabry berkata, permintaan terhadap minyak masak dua kilogram dalam botol paling banyak diterima berbanding yang dibungkus dalam kampit plastik atau dalam botol lima atau 10 kilogram.

Beliau berharap pihak berkenaan dapat mengambil tindakan untuk memastikan bekalan minyak masak di Perlis mencukupi.

Sementara itu, Khairul Amin berkata pihaknya turut memantau kawasan sempadan bagi memastikan tidak berlaku penyeludupan minyak masak ke negara jiran kerana harga komoditi itu di Thailand lebih mahal.

Katanya, beliau akan memohon kepada kementerian supaya membenarkan pasar raya besar di luar Perlis membekalkan minyak masak dalam botol dua kilogram kepada pemborong di Perlis bagi menampung keperluan.

Seorang pemborong, Tan Kim Bin, 58, berkata kekurangan bekalan minyak masak dalam botol seberat dua kilogram dapat diatasi jika pasar raya besar diberi kebenaran membekalkan minyak itu kepada mereka.

Seorang pengusaha kedai runcit di Bazar Jejawi dekat sini, Syed Mustafa Syed Abdullah, 67, berkata beliau sukar mendapatkan minyak masak dalam botol sejak empat bulan lepas. - BERNAMA