BANTING - Sembilan mayat warga Indonesia ditemui lemas dalam kejadian sebuah bot, yang dipercayai membawa 97 penumpang, karam kira-kira dua batu nautika dari Sungai Air Hitam di sini, tengah malam tadi.

Sehingga 7 petang tadi, seramai 61 orang dapat diselamatkan manakala 27 lagi masih hilang.

Penolong Pengarah Operasi Bomba dan Penyelamat Selangor Sani Harul berkata sembilan mayat itu terdiri daripada tujuh lelaki dan dua wanita.

"Mayat mereka ditemui di persisiran pantai dan terapung di permukaan air. Kita masih menjalankan operasi mencari dan menyelamat mangsa.

"Jumlah mangsa yang belum ditemui mungkin bertambah atau berkurangan memandangkan tiada catatan khas bilangan penumpang yang menaiki bot itu," katanya kepada pemberita di Pusat Kawalan Operasi Mencari dan Menyelamat di sini, hari ini.

Beliau berkata kawasan pencarian kini diperluaskan kepada empat hingga lima batu nautika dari Pantai Sungai Air Hitam.

"Operasi malam ini akan diteruskan dan hanya dihentikan jika cuaca tidak mengizinkan," katanya.

Sani berkata seramai 160 pegawai dan anggota serta sebuah kapal dan sebuah helikopter Agensi Penguatkuasaan Maritim Malaysia (APMM) dan sebuah helikopter
milik Unit Udara Polis Diraja Malaysia terbabit dalam opeerasi itu.

"Operasi ini turut membabitkan tujuh bot nelayan, lima bot APMM, tiga bot Jabatan Pertahanan Awam Malaysia, tiga bot Jabatan Bomba dan Penyelamat serta sebuah bot Polis Marin," katanya.

Bot itu dipercayai berlepas dari Jeti Sungai Judah, Pulau Carey kira-kira 11 malam dan karam sejam kemudian.

MERS 999 menerima panggilan pertama mengenai kejadian itu kira-kira 12.20 tengah malam tadi.

Pada 3.20 pagi tadi, sebanyak 31 orang ditemui pihak Kastam di Jeti Restoran Viking, Jugra dan kemudian disiasat.

Pada 10.30 pagi tadi, seramai 30 orang lagi ditemui di lokasi Ladang West Pulau Carey.

Mayat pertama pula ditemui berhampiran Kapal Korek Sungai Langat pada 10.55 pagi, manakala dua lagi mayat ditemui pada 2.15 petang di Tanjung Rhu dan Muara Pulau Carey diikuti penemuan mayat keempat di Perairan Pulau Carey pada 3 petang.

Kira-kira 10 minit kemudian, dua lagi mayat ditemui di Air Hitam sebelum satu lagi mayat ditemui dua jam kemudian di Perairan Tanjung Rhu.

Pada 6 petang tadi, satu lagi mayat ditemui di Tanjung Rhu 20 minit kemudian, mayat kesembilan ditemui di Pantai Bangkong, Pulau Carey.

Sementara itu, Ketua Polis Selangor Datuk Abdul Samah Mat berkata kejadian itu berlaku kerana bot berkenaan dipercayai membawa muatan yang berlebihan.

"Bot ini dipercayai berlepas waktu malam menuju ke Tanjung Balai, Sumatera.
"Bot ini bersaiz 20 kaki lebar (6.09 meter) dan 5 kaki panjang (1.52 meter) merupakan bot barangan dan bukannya untuk membawa penumpang...kebiasaannya ia hanya mampu membawa 40 penumpang sahaja," katanya.

Beliau berkata polis akan melakukan siasatan menyeluruh mengikut Akta AntiPemerdagangan Orang (Pindaan) yang merangkumi antipenyeludupan migran. - BERNAMA