KUALA LUMPUR - Dewan Bandaraya Kuala Lumpur (DBKL) akan membuka kaunter bayaran di di pusat beli-belah bersempena Bulan Membayar Cukai Taksiran DBKL Penggal Kedua Tahun 2014.

Pengurus Perancangan Korporatnya, Dr. Ismail Stapa berkata, kaunter bayaran di pusat beli-belah terbabit akan beroperasi dari 4 hingga 31 Ogos 2014.

“Setiap pembayar cukai taksiran DBKL diminta mengemukakan bil cukai taksiran semasa ingin membuat bayaran di kaunter-kaunter tersebut.

“Warga kota digalakkan mengambil kesempatan ini untuk membayar cukai taksiran di kaunter-kaunter yang disediakan bagi mengelakkan kelewatan dan kesesakan,” katanya dalam satu kenyataan media hari ini.

Ismail berkata, kaunter tersebut akan dibuka di AEON Metro Prima Kepong dari pukul 10 pagi hingga 9 malam, AEON Taman Maluri Cheras (10 pagi - 9 malam) dan Mid Valley Megamall (10 pagi - 9 malam).

Menurut beliau, perkhidmatan itu turut disediakan di sebelah pejabat Jabatan Pengangkutan Jalan (JPJ) di Jalan Permaisuri 8 di Bandar Seri Permaisuri, Cheras dari pukul 9 pagi hingga 6 petang serta di hadapan Bangunan Wisma Central Jalan Ampang (9 pagi - 6 petang). - mynewshub.my