<p style="text-align: justify;">SHAH ALAM - Kira-kira RM300,000 lesap apabila tiga lelaki memecakan dua mesin juruwang automatik (ATM) di sebuah pasar raya besar dua tingkat di Setia Alam di sini awal pagi tadi.</p>
<p style="text-align: justify;">Kejadian berlaku kira-kira pukul 5 pagi dengan ketiga-tiga suspek dipercayai bersembunyi di kawasan medan selera di tingkat bawah sebelum pasar raya itu ditutup pada tengah malam.</p>
<p style="text-align: justify;">Jurucakap polis berkata rakaman kamera litar tertutup (CCTV) di pasar raya itu menunjukkan suspek berlegar-legar di dalam bangunan pada pukul 4 pagi.</p>
<p style="text-align: justify;">Beliau berkata suspek juga dilihat menaiki tangga ke aras satu di mana terdapat mesin ATM.</p>
<p style="text-align: justify;">"Dua daripada empat mesin ATM itu dipecahkan dipercayai menggunakan gas 'oxy-acetylene' sebelum suspek mengumpil pintu belakang sebagai jalan untuk melarikan diri selain turut memotong wayar penggera alat keselamatan," katanya.</p>
<p style="text-align: justify;">Suspek turut memusingkan kamera pada mesin ATM tersebut bagi mengelak tindakan mereka dirakam.</p>
<p style="text-align: justify;">Ketua Polis Daerah Shah Alam, ACP Azisman Alias mengesahkan kejadian tersebut yang pihak polis menerima laporan kira-kira pukul 5.20 pagi daripada pihak keselamatan pasar raya. - BERNAMA</p>