<p style="text-align: justify;">MELAKA - Projek pembangunan yang dilaksanakan kerajaan Barisan Nasional (BN) di Melaka telah mencapai kejayaan, sekaligus menolak tuduhan pembaziran yang dilemparkan pembangkang.</p>
<p style="text-align: justify;">Ketua Menteri Datuk Seri Mohd Ali Rustam berkata projek pembangunan termasuk pengindahan Sungai Melaka telah berjaya menarik kedatangan pelancong dari dalam dan luar negara selain diiktiraf dunia.</p>
<p style="text-align: justify;">"Ini menjadikan Melaka semakin rancak dalam pelbagai kegiatan ekonomi dengan tahap kemiskinan paling rendah di samping tersenarai di tangga ke-28 dari 45 negara yang perlu dilawati di dunia menerusi kajian dilakukan akhbar The New York Times," katanya kepada pemberita selepas merasmikan Konvensyen Antarabangsa Bandaraya Berkembar Melaka di sini, Selasa.</p>
<p style="text-align: justify;">Beliau berkata pembangkang dilihat masih memainkan isu pembaziran projek kerajaan BN melalui risalah dan ceramah yang diadakan di negeri itu.</p>
<p style="text-align: justify;">Katanya tohmahan oleh pembangkang itu sekadar bertujuan mengelirukan rakyat dengan memutarbelitkan fakta mengenai projek dijalankan kerajaan.</p>
<p style="text-align: justify;">"Mereka hanya tahu mempertikaikan pembangunan yang kita jalankan seperti projek pembangunan Sungai Melaka menelan belanja yang tinggi dan tidak bagus sedangkan rancangan membina terowong bawah laut di Pulau Pinang bernilai RM6.3 bilion tidak pula dikatakan mahal," katanya. - BERNAMA</p>