KUALA LUMPUR - Lembaga Hasil Dalam Negeri (LHDN) memberi lanjutan masa kepada individu yang mempunyai pendapatan perniagaan untuk menghantar Borang Nyata Cukai Pendapatan (BNCP) 2013 (Borang B, BT, M dan MT) serta membuat bayaran baki cukai yang kena dibayar selewat-lewatnya pada 15 Julai 2014.

LHDN dalam satu kenyataan media memberitahu, tambahan masa itu bagaimanapun hanya untuk pembayar cukai yang menggunakan kaedah e-Filing dalam menghantar BNCP tersebut.

“Bagi pembayar cukai yang memilih untuk menggunakan kaedah penghantaran BNCP melalui borang kertas, tarikh akhir penghantarannya kekal pada 30 Jun 2014.

Sehubungan itu, bagi membantu pembayar cukai yang mempunyai punca pendapatan daripada perniagaan ini menghantar BNCP mereka dalam tempoh yang telah ditetapkan, LHD akan mengeluarkan e-mel peringatan mulai esok,” kata kenyataan itu hari ini.

Kata kenyataan itu, e-mel peringatan itu akan menggunakan alamat e-mel <a href="mailto:no_reply@hasil.gov.my" target="_blank">no_reply@hasil.gov.my</a> dan akan ditujukan kepada pembayar cukai yang telah memulakan prosedur pengisian BNCP mereka menggunakan e-Filing namun masih belum mengambil tindakan melengkapkan serta menghantarkannya ke LHDN.
.
Jelas kenyataan itu, sehingga tarikh 29 Jun 2014, sebanyak 280,377 Borang B tahun taksiran 2013 telah diterima melalui kaedah e-Filing yang menunjukkan peningkatan 10.94 peratus berbanding tempoh sama pada tahun lalu 252,725 borang.

Tambah kenyataan itu, peningkatan yang memberangsangkan itu disumbangkan oleh prosedur pengisian e-Filing yang telah dipermudahkan selain daripada kesedaran yang tinggi di kalangan pembayar cukai sendiri.

“Sebarang maklumat lanjut sila layari lamn web <a href="http://www.hasil.gov.my" target="_blank">www.hasil.gov.my</a> atau hubungi Pusat Panggilan kami di talian 1-800-88-5436,” kata kenyataan itu.