PASIR MAS - Kes rampasan dan tangkapan berkaitan mercun di Kelantan pada bulan Ramadan kali ini menunjukkan penurunan daripada 17 kes kepada empat kes, berbanding tahun lepas.

Ketua Polis Kelantan Datuk Mazlan Lazim berkata pihaknya percaya mercun yang dirampas itu dibawa masuk dari negara jiran.

"Tahun ini kita kesan empat kes iaitu masing-masing satu di Tumpat dan Kota Bharu dan dua di Tanah Merah iaitu menjual mercun secara terbuka.

"Kami bersama agensi lain akan bekerjasama untuk membanteras kemasukan mercun ke negara ini," katanya kepada pemberita selepas melawat kawasan sempadan di Kompleks Kastam, Imigresen dan Kuarantin (CIQ) Rantau Panjang di sini, semalam.

Beliau berkata, bekalan mercun diperoleh dari negara jiran dan diseludup melalui sempadan negara di Kelantan.

"Ini kerana di negara jiran mercun dijual secara terbuka dan taktik mereka adalah membawa masuk mercun ini dalam kuantiti yang sedikit.

"Mereka bawa masuk sedikit demi sedikit menggunakan kenderaan biasa bagi mengelakkan mereka rugi apabila ditangkap, mereka yang ditahan akan disiasat di bawah Seksyen 8 Akta Bahan Letupan 1957," katanya

Mazlan berkata, pihaknya juga akan menfokuskan kepada Ops Jala dan Ops Tapis khusus untuk membanteras kegiatan dadah di Kelantan.

"Ops Jala kita akan kesan tauke dadah dan Ops Tapis ini melibatkan tangkapan kepada penagih bagi mengurangkan kegiatan jenayah.

"Ini kerana penagih ini akan mencuri untuk mendapatkan wang bagi memperoleh bekalan dadah," katanya. - BERNAMA