KUCHING - Seorang lelaki dipercayai mangsa kemalangan langgar lari ditemui mati di tepi Jalan Kampung Mambong-Kampung Sarig dekat sini hari ini.

Mangsa Roger Guide, 55, dari Kampung Mambong dipercayai dilanggar sebuah kenderaan ketika berjalan kaki pulang ke rumah selepas menghantar buah rambutan dan durian ke rumah saudaranya di Kampung Sarig.

Menurut saudara mangsa, kira-kira 5 pagi tadi beliau menerima panggilan telefon daripada anak saudara mangsa memaklumkan dia menemui Roger terbaring di tepi jalan.

"Kami terus ke tempat kejadian tetapi mendapati mangsa telah pun meninggal dunia dan kemudian menelefon polis dan ambulans untuk membawa mangsa ke Hospital Umum Sarawak," katanya.

Laporan polis telah dibuat tetapi sehingga sekarang tiada siapa yang tampil mengaku bertanggungjawab menyebabkan kemalangan maut itu. - BERNAMA