<p style="text-align: justify;">ALOR SETAR - Polis Diraja Malaysia (PDRM) Kedah kini mempertingkatkan kawalan di kawasan sempadan negeri ini dengan Thailand, bagi mengelakkan kejadian tidak diingini berlaku berikutan beberapa siri serangan yang berlaku di negara jiran itu.</p>
<p style="text-align: justify;">Ketua Polis Kedah Datuk Ahmad Ibrahim berkata kawalan ketat telah dilakukan di pintu sempadan selain penambahan bilangan anggota polis sebagai persediaan sekiranya ketegangan yang sedang berlaku di Thailand menular ke Malaysia.</p>
<p style="text-align: justify;">"Perkara ini memang sudah biasa berlaku. Bagi pihak polis Kedah, kita sudah mempunyai mekanisme sendiri untuk mengawal keadaan kerana tidak mahu kejadian yang berlaku di sana menular hingga ke negara kita," katanya kepada pemberita di Ibu Pejabat Polis Kontinjen Kedah di sini hari ini.</p>
<p style="text-align: justify;">Katanya setakat ini, pihaknya sudah meletakkan bahagian risikan di sempadan Kedah-Thailand dan kawalan serta pemantauan berjalan seperti biasa.</p>
<p style="text-align: justify;">"Saya yakin kita mampu untuk mengawal keadaan sempadan dan setakat ini kita tidak berhadapan dengan sebarang masalah yang boleh menjejaskan keselamatan rakyat," katanya.</p>
<p style="text-align: justify;">Katanya pihak polis dan semua agensi kerajaan yang berkaitan turut bekerjasama bagi membanteras sebarang jenis jenayah daripada berlaku di sekitar pintu sempadan.</p>
<p style="text-align: justify;">Pada 6 Mei lepas, dua siri letupan bom telah berlaku di Hat Yai, bandar di selatan Thailand yang telah mengakibatkan 13 orang cedera dan beberapa kenderaan musnah.</p>
<p style="text-align: justify;">Ahmad sebelum itu merasmikan Konvoi Motosikal sempena Sambutan Hari Polis ke-207.</p>
<p style="text-align: justify;">Konvoi itu disertai lebih 100 pegawai polis dan orang awam yang menunggang motosikal berkuasa tinggi dan biasa yang akan menuju ke Lumut, Perak. - BERNAMA</p>