LOS ANGELES - Seorang wanita mirip selebriti Hollywood Kim Kadarshian didakwa menjadi ketua baharu skuad pembunuh elit yang digunakan oleh kartel dadah paling berbahaya di Mexico, lapor akhbar MailOnline semalam.

Wanita berkenaan, Claudia Ochoa Felix atau digelar Maharani Antrax turut memiliki sepucuk raifal AK-47 berwarna merah jambu.

Dia dipercayai menjadi ketua skuad pembunuh Los Antrax yang digunakan oleh kartel dadah Sinaloa untuk melakukan pembunuhan dan serangan balas dendam.

Wanita berusia 27 tahun itu menggunakan media sosial untuk menceritakan tentang gaya hidupnya.

Felix turut memuat naik gambarnya memegang senjata, berdamping dengan seekor harimau bintang dan memakai pakaian ketat termasuk pakaian renang.

Gambar-gambar itu turut memperlihatkan imej anak-anaknya.

Terdapat juga gambar yang menunjukkan seorang anak perempuan yang berbaring di katil dengan dikelilingi ratusan wang kertas.

Dalam pada itu, beberapa sumber perisikan Amerika Syarikat (AS) menamakan kartel Sinaloa sebagai organisasi pengedaran dadah paling berkuasa di dunia.

Kartel dadah itu dipercayai terlibat dalam sebahagian besar heroin yang diseludup masuk ke AS. - Agensi

&nbsp;