<p style="text-align: justify;">PETALING JAYA - Penyanyi Hazama mengakui sukan renang yang menjadi suatu kemestian dalam diari waktu riadahnya banyak membantu menguatkan stamina ketika mengadakan persembahan.</p>
<p style="text-align: justify;">Hazama atau nama sebenarnya Hazama Ahmad Azmi, 30, berkata, dia seorang yang begitu peka dengan penjagaan vokal nyanyiannya dan telah mengamalkan aktiviti itu sejak lima tahun lalu.</p>
<p style="text-align: justify;">"Seperti semua sedia maklum, berenang sangat baik untuk kesihatan, terutamanya bagi yang mempunyai masalah pernafasan.</p>
<p style="text-align: justify;">"Dan saya pula berenang bagi mengekalkan stamina dan menguatkan lagi vokal nyanyian. Ia antara jenis sukan yang paling mudah dalam penjagaan kesihatan," katanya kepada mStar Online.</p>
<p style="text-align: justify;">Tambah Hazama, dia sanggup berenang dalam tempoh masa yang lama kerana ia terbukti dapat menambah staminanya ketika beraksi di pentas.</p>
<p style="text-align: justify;">Sementara itu, dalam perkembangan lain, Hazama bakal muncul dalam sebuah filem terbitan Excellent Pictures berjudul Hantu Nan Sempit yang akan ditayangkan pada 5 Jun depan.</p>
<p style="text-align: justify;">Kata Hazama, dia kini semakin serasi dengan kerjaya lakonan meskipun ia bukanlah bidang utama yang mahu difokuskan.</p>
<p style="text-align: justify;">"Saya ambil kerja lakonan ini untuk menilai kemampuan diri dan melihat sejauh mana boleh pergi dalam bidang ini. Tidak lebih daripada itu.</p>
<p style="text-align: justify;">"Lagipun apabila orang memberi kepercayaan pada saya untuk cuba berlakon, apa salahnya saya cuba. Dan Alhamdulillah setakat ini, saya sudah terbabit dalam beberapa drama dan filem," ujarnya.</p>
<p style="text-align: justify;">Tambahnya, walaupun tidak terlalu fokus dalam bidang lakonan, dia tetap mengharapkan agar lakonannya itu mampu membuka mata orang ramai terhadap kemampuannya sebagai seorang pelakon.</p>
<p style="text-align: justify;">Sebelum ini, Hazama pernah membintangi filem Cinta Atas Tar. -<strong> mStar Online</strong></p>