KUALA LUMPUR - Stesen Janakuasa Arang Batu Manjung 4 yang sedang dibina oleh Tenaga Nasional Berhad (TNB) di Manjung,Lumut, Perak bakal beroperasi lebih awal daripada jadual.

TNB dalam satu kenyataan media memberitahu, stesen janakuassa arang batu itu dijangka mula beroperasi awal Ogos ini berbanding jadual asal pada 31 Ogos 2014.

"Pembinaan projek Manjung 4 kini 98 peratus telah siap dibina. Stesen ini yang dibangunkan di atas pulau buatan manusia ini berkeupayaan menjana kapasiti 1,000MW. Pembinaannya bermula pada Mac 2011," kata kenyataan itu hari ini.

Menurut kenyataan itu, penjanaan kuasa elektrik sebanyak 1,000MW menerusi stesen janakuasa baharu itu diyakini dapat meningkatkan kestabilan bekalan elektrik negara.

Pengerusi TNB, Tan Sri Leo Moggie dalam kenyataan sama berkata, beliau berbangga dengan pencapaian pasukan projek itu kerana berjaya disiapkan lebih awal daripada ditetapkan.

"TNB sememangnya mempunyai kepakaran serta kebolehan yang tinggi serta mampu melaksanakan pembinaan infrastuktur mega bagi pembangunan negara," katanya. - mynewshub.my