KUCHING - Persatuan Bolasepak Sarawak (FAS) akan memastikan tiada tiket palsu dijual bagi menyaksikan kempen Piala Malaysia antara Sarawak dengan Terengganu di Stadium Negeri pada Khamis ini.

Setiausaha Agung FAS Abdullah Julaihi mengingatkan penonton supaya tidak membeli tiket palsu.

"Setiap tiket yang dikeluarkan FAM mempunyai logo hologram yang boleh dilihat dengan jelas dan tiket yang tidak memiliki logo berkenaan adalah tiket palsu," katanya kepada pemberita di sini.

Beliau mempengerusikan mesyuarat jawatankuasa keselamatan FAS di Stadium Negeri menjelang perlawanan kedua-dua pasukan.

Penonton boleh turut membeli tiket secara dalam talian, katanya.

Menurut Abdullah, musim lalu beberapa penjual tiket palsu ditangkap serta didakwa di mahkamah dan dijatuhi hukuman penjara.

"Musim ini kita akan terus memantau penjualan tiket palsu dengan memasang pegawai kita yang berpakaian preman dan berlagak sebagai pembeli.

"Dalam masa yang sama kita akan memperketatkan kawalan di pintu masuk ke  dalam stadium bagi mengesan kemungkinan ada penjualan tiket-tiket palsu," katanya.

Beliau meminta penonton melaporkan kepada pihak polis jika mendapati terdapat pihak yang cuba menjual tiket palsu kepada mereka.

Stadium Negeri hanya mampu memuat 25,000 penonton dan sekiranya berlaku penjualan tiket palsu, ia boleh menyebabkan bilangan penonton melebihi 25,000, katanya.

Untuk perlawanan antara Sarawak dan Terenggangu pada Khamis ini, Abdullah berkata tiket akan dijual di Lea Sports Centre mulai esok dan juga di Stadium Negeri. - BERNAMA