MIRI - Seorang penganggur ditahan polis Miri disyaki mengedar dan menyalahgunakan dadah dalam serbuan di sebuah hotel bajet malam semalam.

Ketua Polis Miri, Asisten Komisioner Gan Tian Kee berkata, suspek yang merupakan seorang lelaki rakyat tempatan, berumur 37 tahun, ditahan pada 9.50 malam, di dalam sebuah bilik di hotel itu dan turut dirampas 25 paket plastik dipercayai syabu dengan berat keseluruhan 16.75 gram.

"Harga pasaran syabu sekarang dianggar antara RM180 hingga RM280 bergantung kepada kualiti namun berat hanya 16.75 gram, anggaran kasar nilai rampasan ialah RM4,690," katanya kepada Bernama di sini hari ini.

Tian Kee berkata, suspek didapati positif dadah jenis methamphetamine dan amphetamine setelah ujian saringan awal air kencing dilakukan malam tadi.

"Suspek akan ditahan reman untuk membantu siasatan kes ini," katanya. - BERNAMA