<p style="text-align: justify;">KUALA TERENGGANU - Badan Perhubungan PAS Terengganu mengadakan mesyuarat khas di sini berikutan perkembangan politik terbaru yang sedang berlaku di negeri ini.</p>
<p style="text-align: justify;">Pesuruhjaya PAS Negeri Terengganu Satiful Bahri Mamat hari ini berkata pemimpin PAS Terengganu mengikuti dengan teliti perkembangan yang berlaku ini dari awal dan tindakan yang perlu sedang diambil.</p>
<p style="text-align: justify;">"Insya-Allah, atas kepentingan seluruh rakyat, kita akan memutuskan perkara yang terbaik bagi menyelesaikan kemelut ini," katanya dalam satu kenyataan.</p>
<p style="text-align: justify;">Satiful Bahri berkata bagi pihak pemimpin PAS, beliau berharap semua pihak bertenang dan bersabar.</p>
<p style="text-align: justify;">Dari semasa ke semasa, PAS Terengganu akan membuat pemberitahuan kepada media, melalui media rasmi, bagi mengelakkan sebarang khabar angin dan kenyataan-kenyataan di luar daripada keputusan pemimpin, katanya.</p>
<p style="text-align: justify;">Bekas menteri Besar Terengganu Datuk Seri Ahmad Said dan dua lagi wakil rakyat Barisan Nasional (BN) dari Umno - Ghazali Taib (Ajil) dan Roslee Daud (Bukit Besi) - mengisytiharkan keluar daripada parti dan menjadi wakil Bebas.</p>
<p style="text-align: justify;">Dengan perkembangan terbaru politik itu, wakil BN di Dewan Undangan Negeri (DUN) berkurangan daripada 17 kepada 14. PAS mempunyai 14 wakil rakyat di DUN dan PKR, satu.</p>
<p style="text-align: justify;">Selepas Ahmad meletak jawatan sebagai menteri besar semalam, Anggota Dewan Undangan Negeri (Adun) Seberang Takir, Datuk Ahmad Razif Abdul Rahman mengangkat sumpah sebagai menteri besar yang baharu malam tadi. - BERNAMA</p>

<blockquote class="twitter-tweet" lang="en">Badan Perhubungan Pas Terengganu Adakan Mesyuarat Khas <a href="http://t.co/rpWKi7URzh">http://t.co/rpWKi7URzh</a> via <a href="https://twitter.com/ShareThis">@sharethis</a> Mat Said Terengganu UMNO

— mynewshub (@mynewshub) <a href="https://twitter.com/mynewshub/statuses/466089521172316160">May 13, 2014</a></blockquote>
<script src="//platform.twitter.com/widgets.js" async="" charset="utf-8"></script>