<p style="text-align: justify;">KUALA LUMPUR - Kementerian Kesihatan menasihatkan orang ramai mengelak daripada membeli dan mengguna produk tradisional Sta-lions berikutan pembatalan pendaftarannya oleh Pihak Berkuasa Kawalan Dadah (PBKD) baru-baru ini.</p>
<p style="text-align: justify;">Ketua Pengarah Kesihatan, Datuk Dr. Noor Hisham Abdullah berkata, keputusan itu dibuat pada mesyuarat PBKD yang ke-262 pada 28 Mac lalu kerana produk itu dikesan mengandungi racun berjadual tadalafil.</p>
<p style="text-align: justify;">"Pemegang pendaftaran bagi produk ini dari Pulau Pinang dan pengilangnya di Kedah. Indikasi yang tertera pada label produk adalah digunakan secara tradisional untuk kesihatan umum.</p>
<p style="text-align: justify;">"Tadalafil adalah sejenis ubat yang digunakan untuk merawat kegagalan fungsi erektil atau mati pucuk. Ubat-ubat yang mengandungi tadalafil hanya boleh dibekalkan oleh doktor atau diperoleh dari farmasi dengan preskripsi doktor," katanya melalui satu kenyataan media hari ini.</p>
<p style="text-align: justify;">Noor Hisham yang juga Pengerusi PBKD berkata, penggunaan tadalafil tanpa pengawasan doktor boleh menyebabkan kesan advers serius seperti pengurangan atau kehilangan penglihatan dan pendengaran, penurunan tekanan darah mendadak sehingga ke peringkat merbahaya dan kesan terhadap sistem kardiovaskular seperti strok dan serangan jantung.</p>
<p style="text-align: justify;">Menurut beliau, Tadalafil atau analognya adalah tidak dibenarkan dalam ubat yang dikelaskan sebagai ubat tradisional maka sangat bahaya sekiranya produk itu diguna oleh orang yang berisiko tinggi terhadap kesan advers tersebut terutamanya pesakit jantung (angina pektoris) yang mengambil ubat nitrate.</p>
<p style="text-align: justify;">Justeru, katanya, pengguna dinasihatkan untuk berhenti menggunakan produk Sta-lions dengan serta-merta dan mendapatkan nasihat dari profesional kesihatan jika mengalami sebarang ketidakselesaan atau kesan advers.</p>
<p style="text-align: justify;">Orang ramai boleh juga menghubungi Biro Pengawalan Farmaseutikal Kebangsaan di talian 03-78835546/5539 atau email kepada bpfk@bpfk.gov.my untuk sebarang pertanyaan atau maklumat lanjut, katanya.</p>
<p style="text-align: justify;">Beliau turut meminta sesiapa yang mempunyai stok produk itu dinasihatkan menghentikan penjualan, pengedaran atau penggunaan produk berkenaan dengan serta-merta kerana ia melanggar Peraturan-Peraturan Kawalan Dadah dan Kosmetik 1984 di bawah Akta Jualan Dadah 1952.</p>
<p style="text-align: justify;">"Individu yang melakukan kesalahan di bawah peraturan ini boleh dikenakan hukuman denda maksimum RM25,000 atau penjara maksimum tiga tahun atau kedua-duanya untuk kesalahan pertama dan denda maksimum RM50,000 atau penjara maksimum lima tahun atau kedua-duanya untuk kesalahan-kesalahan berikutnya.</p>
<p style="text-align: justify;">"Manakala syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya," katanya lagi. - mynewshub.my</p>
<p style="text-align: justify;"></p>