MARANG - Kerajaan negeri akan membantu membina semula rumah dua keluarga nelayan yang musnah terbakar di Kampung Kijing di sini Rabu lalu.

Menteri Besar, Datuk Ahmad Razif Abdul Rahman berkata, kira-kira RM70,000 akan diperuntukkan bagi tujuan tersebut yang rumahnya akan didirikan di atas tapak yang sama yang terletak bersebelahan antara satu sama lain.

"Bagi kediaman Abdul Rahman Yen yang tinggal berseorangan, kita memperuntuk kira-kira RM40,000 untuk membaiki sepenuhnya rumahnya sementara bagi rumah keluarga Alias Daud, kita akan meluluskan RM30,000 yang beliau memohon untuk membina sendiri kediamannya di atas tapak yang sama," katanya kepada pemberita semasa menziarahi kedua-dua mangsa di sini hari ini.

Beliau berkata, baik pulih akan dilakukan segera agar mereka dapat menyambut Aidilfitri di rumah baharu.

Isteri Alias, Rahmah Ismail, 70, merasa lega kerana sebelum ini mereka sering memikirkan kos untuk membina semula rumah mereka.

"Mak cik bersyukur dengan bantuan ini. Dapatlah kami sekeluarga berpuasa dan beraya di rumah sendiri, walaupun tanpa anak istimewa kami yang maut dalam kebakaran," katanya.

Anaknya Hisham, 28, yang mengalami sindrom down rentung dalam kejadian itu. - BERNAMA