Perjanjian baru bolehkan kerajaan tamatkan konsesi tol lebih awal

Oleh QURNISHA HAMKA
7 APR: Kementerian Kerja Raya (KKR) telah menambah baik perjanjian konsesi tol bagi tujuan memberikan pulangan yang berpatutan dan memperbaiki perjanjian sedia ada agar menguntungkan semua pihak.

Menterinya, Datuk Fadillah Yusof menjelaskan bahawa terdapat beberapa syarikat konsesi yang terlibat dengan perjanjian baru ini yang antara lain menetapkan bahawa kerajaan boleh menamatkan perjanjian lebih awal dari tarikh yang dipersetujui dalam perjanjian.

“Kaedah terkini perjanjian sekarang ini, tempohnya lebih panjang mencecah 45 hingga 65 tahun, ini disebabkan kos dan sebagainya bertambah lagi tapi untuk perjanjian ini kita telah perkenalkan dipanggil ‘exit clause’.

Plaza Tol Sesak“Ini adalah di mana kalau laluan trafik itu kutipan sudah memenuhi jumlah pelaburan mereka untuk membuat lebuhraya, contoh pelaburan RM1 billion, kos pengurusan, kos pinjaman dan sebagainya mereka dah dapat memenuhi kutipan maka kita boleh tamatkan perjanjian itu dengan tempoh yang lebih awal bukan lagi dengan menunggu sehingga tamat tempoh perjanjian.

“Itu sudah diperkenalkan dalam perjanjian ini, oleh itu audit akan dijalankan oleh Lembaga Lebuhraya Malaysia (LLM) untuk melihat laluan tarfik dan sebagainya dan laporan itu akan diberikan secara tepat dan diberikan kepada LLM untuk dipantau dan pastikan lebuh raya itu berfungsi mengikut kadar perjanjian dan memenuhi pulangan maka kita boleh tamatkan perjanjian itu lebih awal lagi,” katanya.

Fadillah memaklumkan perkara itu kepada Dewan Rakyat ketika menjawab soalan tambahan daripada Ahli Parlimen DAP Kepong, Dr Tan Seng Giaw.

Menurut beliau, cadangan agar kerajaan mengambil alih syarikat konsesi yang kerap dibangkitkan oleh pembangkang bukanlah satu perkara yang mudah untuk dilaksanakan.

Fadillah Yusof“Kita kena mengimbangi beberapa perkara, pertama keperluan rakyat, kemampuan kerajaan dan dalam masa yang sama kita kena memastikan bahawa apa-apa tindakan kerajaan tidak akan memberikan implikasi keseluruhan kepada negara kita.

“Kalau kita nak mengambil alih sesebuah syarikat, bukan sahaja kos untuk pengambilalihan tetapi dalam situasi melibatkan lebuh raya ini bukan sahaja kita mengambil alih syarikat itu tetapi dalam masa yang sama rakyat mengharapkan pemansuhan tol, jadi dua kos yang perlu dilihat – kos pengambilan dan pada masa yang sama kos untuk kita menghapuskan tol.

“Kosnya sangat besar, dan dengan kos yang besar itu kita patut imbangi adakah kita patut mengambil syarikat konsesi lebuh raya ataupun kita patut menambah baik atau memperbanyakkan jalan-jalan persekutuan supaya dapat memberikan pilihan kepada rakyat sama ada menggunakan tol atau mengguna jalan persekutuan atau menggunakan pengangkutan awam,” tegas Ahli Parlimen Pertrajaya itu.

Bagaimanapun, kerajaan sudah mengambil inisiatif untuk mengurangkan kadar tol dan juga menghapuskan tol di beberapa lebuh raya daripada 30 lebuh raya yang ada.

“Inisiatif pengurungan kadar tol adalah sedang dan telah kita laksanakan, kalau kita melihat daripada yang lepas, kita telahpun menghapuskan sebahagian kadar-kadar tol di sebahagian lebuh raya, ada juga yang dikurangkan dan perinciannya sudah pun saya jawab.

“Ada 30 syarikat konsesi lebuh raya, daripada 30 tersebut hanya lima yang sebenarnya ada keuntungan, iaitu melalui trafik yang banyak dan sebagainya, yang selebihnya tidak mendapat keuntungan sebab kadar pengguna lebuh raya itu masih belum mencukupi,” jelasnya lagi.-bnbbc.my