MELAKA - R. Chandrasekaran tidak pernah terfikir namanya akan disebut oleh Perdana Menteri Datuk Seri Najib Tun Razak dalam satu majlis berkaitan ekonomi negara.

Hanya seorang penjual cendol dan mi rebus, Chandrasekaran, 44, melahirkan rasa terharu dan bangga kerana kisah kejayaannya dikongsi pemimpin nombor satu negara kepada seluruh rakyat.

Beliau merupakan antara peserta program Azam Tani yang mendapat perhatian Perdana Menteri dalam ucapannya pada pelancaran laporan tahunan Program Transformasi Kerajaan (GTP) dan Program Transformasi Ekonomi (ETP) pada 12 Mei lepas.

"Saya tidak sangka Perdana Menteri akan menyebut nama saya di hadapan ramai orang dan beliau mengucapkan tahniah kepada saya," katanya ketika ditemui Bernama di sini.

Beliau berkata beberapa hari sebelum itu, beliau dihubungi Unit Pengurusan Prestasi dan Pelaksanaan (Pemandu) yang memintanya bersiap untuk ke sebuah majlis di ibu negara tanpa mengetahui kisahnya akan dikongsi Najib.

Chandrasekaran berkata segalanya bermula pada Jun 2000, apabila beliau yang ketika itu bekerja sebagai tukang kimpal diserang angin ahmar, menyebabkan saraf sebelah kirinya rosak serta dinasihatkan doktor supaya tidak melakukan kerja berat.

Setelah beberapa bulan terlantar di atas katil, beliau akhirnya mampu berjalan dan mengambil keputusan untuk berniaga cendol bersama isterinya, P.Sunthary, 36.

Bapa kepada tiga anak lelaki berusia antara empat hingga 13 tahun itu berkata di awal perniagaannya, pendapatan yang diperoleh amat sedikit iaitu sekitar RM8 hingga RM20 sehari.

Namun katanya, perniagaan mereka bertambah baik apabila mendapat bantuan gerai bergerak dan bantuan peralatan perniagaan bernilai RM6,000 melalui program Azam Tani pada 2012.

"Saya amat terkejut dengan pemberian tersebut kerana saya tidak pernah memohon tapi bantuan itu diberikan kerana saya sebelum ini pernah mendaftar di bawah e-kasih pada tahun 2008," katanya yang berasal dari Klebang Kecil di sini.

Chandrasekaran berkata pemberian gerai berkenaan secara tidak langsung meningkatkan pendapatan hariannya kepada antara RM120 hingga RM150 sehari.

Katanya beliau juga telah menaik taraf perniagaannya dengan memasang bumbung zink dan menambah meja dan kerusi untuk menampung pelanggan yang semakin bertambah di gerainya.

"Kini kami tidak perlu risau lagi tentang hujan dan kami boleh berniaga setiap hari bermula 12 tengah hari hingga 6.30 petang kecuali hari Selasa kerana cuti," katanya yang turut menyara tiga adik iparnya setelah kematian ibu mertuanya pada 2008.

Chandrasekaran berkata beliau dan isteri amat bersyukur kerana terpilih sebagai peserta program Azam Tani dan berjanji akan berusaha lebih gigih lagi untuk mengembangkan perniagaan dan menambah pendapatan keluarga. - BERNAMA