JOHOR BAHRU - Kadar kemalangan maut di negeri ini semakin membimbangkan dengan jumlah kematian sebanyak 539 orang bagi tempoh enam bulan pertama tahun ini meskipun kempen kesedaran jalan raya giat dijalankan.

Pengarah Bahagian Pelaksanaan Program dan Projek Jabatan Keselamatan Jalan Raya (JKJR) Malaysia Mohd Rusdi Mohd Darus berkata bagi tempoh Januari sehingga Jun tahun ini, kadar kemalangan di Johor adalah sebanyak 31,975 kes.

"Hampir 60 peratus kes kemalangan maut ini melibatkan penunggang dan pembonceng motosikal yang tidak mematuhi arahan lalu lintas ketika berada di jalan raya," katanya kepada pemberita selepas program Advokasi Keselamatan Jalan Raya menjelang Hari Raya Aidilfitri, di sini, hari ini.

Mohd Rusdi berkata daerah Batu Pahat mencatatkan kematian tertinggi seramai 91 orang berbanding daerah yang lain.

"Jika dilihat daripada jumlah kemalangan, daerah Johor Baharu merupakan yang tertinggi jumlahnya iaitu 7,155 kes manakala Mersing mencatatkan kadar kemalangan terendah iaitu 428 kes,” katanya.

Mohd Rusdi berkata pada tahun lepas, kes kematian akibat kemalangan di negeri ini adalah 1,133 kes berbanding 1,073 kes pada tahun 2012.

Katanya, pihak JKJR sentiasa menggiatkan kempen keselamatan jalan raya supaya tahap kesedaran dalam kalangan pengguna dapat ditingkatkan untuk membantu mengurangkan kadar kemalangan maut di negeri ini.

Pada kempen kali ini, JKJR memberikan 500 beg cendera hati kepada pengguna jalan raya yang melalui Jalan Tun Razak yang di dalamnya terdapat risalah berkaitan petua keselamatan jalan raya untuk dijadikan panduan terutama menjelang musim perayaan.

Antara agensi yang terlibat dalam kempen keselamatan jalan raya kali ini adalah Suruhanjaya Pengangkutan Awam Darat (SPAD) dan Polis Diraja Malaysia. - BERNAMA