KUALA LUMPUR  - Syarikat Bekalan Selangor Sdn. Bhd. (Syabas) menasihatkan orang ramai supaya menjelaskan bil air tertunggak dengan kadar segera untuk mengelakkan dikenakan tindakan pemotongan bekalan dilakukan.

Pengurus Besar, Jabatan Komunikasi Korporat &amp; Hal Ehwal Awamnya, Priscilla Alfred berkata, Syabas sedang melaksanakan operasi bil tertunggak bagi bulan Jun 2014 bermula 1 hingga 31 Julai ini.

“Kawasan terlibat dalam operasi ini adalah Kuala Lumpur, Gombak, Kuala Selangor, Sepang, Hulu Selangor dan Sabak Bernam.

“Tindakan pemotongan bekalan air akan dikenakan kepada para pengguna yang gagal untuk menjelaskan bil tertunggak,” katanya melalui satu kenyataan media hari ini.

Priscilla berkata, sekiranya tindakan telah diambil, pengguna akan dikenakan caj pemotongan sebanyak RM35 dan caj penyambungan semula RM35 sebelum penyambungan semula dibuat.

Jelasnya, caj-caj yang dikenakan tersebut bukan denda atau penalti sebaliknya aj tetap perkhidmatan untuk pemotongan dan penyambungan semula bekalan air.

Menurutnya, caj itu seperti yang diwartakan oleh kerajaan Selangor di bawah Enakmen Pembekalan Air 1997, iaitu Kaedah-kaedah Bekalan Air (Bayaran) Selangor 2006 dan masih diguna pakai sehingga kini.