KUALA LUMPUR - Setiausaha Politik Lim Kit Siang, Dyana Sofya Mohd. Daud mendakwa Ikatan Muslimin Malaysia (ISMA) dalang kepada pelbagai isu ketenteraman awam yang melanda Malaysia sejak kebelakangan ini.

Beliau mendakwa, ISMA pada setiap minggu berusaha menyebarkan kebencian bagi menjarakkan jurang perkauman di negara ini melalui kenyataan-kenyataan mereka.

"Kenyataan Presiden ISMA, Abdullah Zaik Abd Rahman semalam yang menyifatkan kedatangan pendatang Cina ke Tanah Melayu bersama penjajah British satu ketika dahulu satu bentuk pencerobohan adalah satu kenyataan yang dangkal dan tidak bertanggungjawab.

"Kenyataan sebegini datang dari seorang ustaz yang pandai dalam ilmu agama, beliau seharusnya tidak mendiskriminasi kaum lain malah patut menegakkan keamananan dan toleransi di antara kaum dan agama," katanya melalui satu kenyataan media hari ini.

Dyana Sofya mendakwa, perbuatan ISMA itu juga satu ugutan kepada kaum Cina dan seruan kepada kaum Melayu untuk mengapa-apakan kaum Cina kerana mereka penceroboh di negara ini.

Beliau turut menyamakan perbuatan Abdullah Zaik itu dengan kenyataan sami Buddhist dari kuil Masoeyein, Ashin Wirathu yang menyalahkan konflik keganasan di Myanmar berpunca dari kaum Islam Rohingya.

Media pro-pembangkang semalam melaporkan ISMA menggelarkan masyarakat Cina Malaysia sebagai “penceroboh” dan “membuli orang Melayu” selepas masuk ke negara ini bersama British.

Abdullah Zaik didakwa menggelarkan demikian dalam kenyataan balasnya ke atas golongan yang mempersoalkan pendiriannya berhubung hak orang bukan Islam untuk membincangkan hudud.