KUALA LUMPUR - Dewan Pemuda PAS (DPP) Perak mempersoalkan mengapa kerajaan Perak tidak mengumumkan pemberian bonus raya untuk guru Kelas Pengajian al-Quran dan Fardu Ain (KAFA) di negeri itu.

Ketuanya, Dr. Raja Ahmad Iskandar Al-Hiss mendakwa, perbuatan itu seolah-olah menunjukkan kerajaan Perak meminggirkan guru KAFA memandangkan kakitangan awam yang lain di negeri itu bakal mendapat bonus tersebut.

"Kami menerima aduan memaklumkan guru KAFA di Perak sehingga kini belum mendapat berita gembira sama ada akan menerima imbuhan raya atau tidak seperti kakitangan awam yang lain.

"Cukup sedih jika kerajaan Perak meminggirkan jurusan bidang agama Islam terutamanya kepada para penyelia dan guru KAFA di Perak yang telah banyak menyumbang bakti kepada agama," dakwanya melalui satu kenyataan media hari ini.

Raja Ahmad berkata, kerajaan Perak tidak wajar mengenepikan keperluan guru KAFA kerana juga mempunyai hasrat untuk membuat persiapan sambutan hari raya seperti kakitangan awam lain.

Justeru, beliau merayu kerajaan Perak menimbang untuk memberi imbuhan bonus raya kepada semua guru KAFA di Perak bersempena perayaan Hari Raya Aidilfitiri tahun ini.