SINGAPURA - Samsung sekali lagi menduduki tempat teratas dalam laporan Jenama Top 1000 Asia oleh Campaign Asia-Pacific dengan usaha sama syarikat penilaian dan maklumat, Nielsen.

Kajian tahunan terbesar dan paling berpengaruh itu mengumumkan senarai jenama pengguna terulung di rantau ini.

Samsung, walaupun kalah kepada Apple dalam saman di Amerika Syarikat atas pertuduhan melanggar paten dan meniru, masih menduduki nombor satu dalam ranking jenama Asia.

Keputusan mahkamah US itu ternyata tidak menjejaskan imej syarikat itu di Asia.

Pengarah Urusan Campaign Asia-Pacific, Jason Wincuinas, berkata kejayaan Samsung itu adalah berdasarkan gabungan pemasaran dan pengalaman pengguna, katanya dalam satu kenyataan.

Di rantau ini, Samsung menduduki tempat pertama dalam lapan daripada 13 pasaran yang ditembusinya dan 10 terbaik di negara lain kecuali Jepun.

Top 1000 Jenama Asia yang memasuki edisi ke-11 memperoleh data itu daripada tinjauan dalam talian yang dibangunkan bersama oleh Campaign Asia-Pacific dan Nielsen.

Laporan itu menggabungkan pengguna dalam 13 pasaran serantau utama di seluruh Asia Pasifik: Australia, China, Hong Kong, India, Indonesia, Jepun, Malaysia, Filipina, Singapura, Korea Selatan, Taiwan, Thailand dan Vietnam.

Keputusan penting lain Top 1000 menunjukkan Apple turun dari tempat kedua ke tempat ketiga, dan Sony kembali semula di tempat kedua.

Sinopec memasuki carta buat kali pertama di tempat 99, Lenovo memasuki carta 100 buat kali pertama, melompat daripada tempat ke-120 kepada 78.

Singapore Airlines pula jatuh daripada tangga ke-96 kepada 116.

Campaign Asia-Pacific ialah jenama khusus kepada perniagaan komunikasi di Asia Pasifik. - BERNAMA

&nbsp;

&nbsp;