<p style="text-align: justify;">JITRA - Lima prinsip digariskan oleh Perdana Menteri Datuk Seri Najib Razak perlu diikuti oleh penjawat awam untuk menambah baik lagi perkhidmatan mereka kepada rakyat.</p>
<p style="text-align: justify;">Ketua Setiausaha Negara, Tan Sri Dr Ali Hamsa berkata kelima-lima prinsip itu amat bermanfaat dalam usaha meningkatkan prestasi kakitangan awam di negara ini.</p>
<p style="text-align: justify;">Katanya apa yang penting ialah supaya sumbangan mereka dapat meningkatkan lagi prestasi ekonomi negara pada keseluruhannya. "Kelima-lima prinsip ni kita akan terus perhebatkan lagi dalam perkhidmatan awam khususnya dan bila kita lihat ke lima-lima prinsip ni kita yakin ia akan dapat meningkatkan lagi prestasi kita khususnya dalam meningkatkan produktiviti dan juga sumbangan kita ke arah pembangunan negara," katanya.</p>
<p style="text-align: justify;">Beliau berkata demikian kepada pemberita selepas sambutan Hari Pekerja Penjawat Awam Tahun 2014 di Dewan Wawasan di sini hari ini yang disempurnakan Perdana Menteri.</p>
<p style="text-align: justify;">Najib pada majlis itu berkata lima prinsip/kriteria diperlukan pada penjawat awam bagi mendakap tranformasi dan bergerak ke hadapan bagi tempoh 50 tahun akan datang.</p>
<p style="text-align: justify;">Prinsip berkenaan adalah berilmu, kebolehpercayaan, budaya amalan kerja terbaik, semangat patriotik dan budaya yang berteraskan hasil.
Pada majlis itu, Ali menerima anugerah Khas CUEPACS 2014.</p>
<p style="text-align: justify;">Beliau melahirkan rasa terkejut atas anugerah yang diterima kerana tidak menyangka akan dipilih menerima anugerah itu.</p>
<p style="text-align: justify;">Sementara itu, beliau mengucapkan selamat menyambut hari pekerja kepada semua penjawat awam khususnya dan semua pekerja seluruh negara.</p>
<p style="text-align: justify;">Beliau berharap pekerja sektor awam dan swasta akan terus memberi perkhidmatan, sumbangan kepada negara dengan meningkatkan lagi produktiviti, selain menambah hasil usaha mereka melalui kreativiti dan juga langkah-langkah yang lebih inovatif. - BERNAMA</p>