Menteri Luar Negara New Zealand, Murray McCully (gambar) hari ini memohon maaf kepada mangsa serangan seksual melibatkan diplomat Malaysia yang telah dihantar pulang kerana kekebalan diplomatik.

Bagaimanapun beliau tidak berasakan permintaan maaf secara peribadi harus dilakukan sebagaimana gesaan beberapa pihak.

McCully juga memohon maaf kepada Perdana Menteri John Key kerana Kerajaan Malaysia telah membawa pulang Muhammad Rizalman Ismail untuk dibicarakan tanpa menyangka tindakan ini mendapat bantahan Kerajaan New Zealand.

Ahad lalu, John Key telah mengkritik Malaysia menerusi akhbar Herald kerana tidak membatalkan imuniti agar diplomat terbabit dapat dibicarakan di New Zealand.

Bagaimanapun selepas diperiksa, McCully mengakui mesej yang disampaikan kepada Kerajaan Malaysia menerusi Menteri Luar Dato' Sri Anifah Aman sebenarnya tidak jelas hingga membuatkan perkara ini berlaku.

Pada sidang media sama McCully turut mengakui kelemahan Kementerian Luar New Zealand mengendalikan kes ini hingga menimbulkan kontroversi. Namun beliau menegaskan, diplomat Malaysia terbabit yang dibicarakan di Mahkamah Tentera tetap tidak terlepas daripada hukuman atas kesalahan dilakukan.

Mei lalu, seorang pegawai tentera yang ditugaskan di Pejabat Suruhanjaya Tinggi Malaysia di Wellington dituduh memecah masuk sebuah rumah dan menyerang dengan niat merogol seorang gadis 21 tahun. <strong>#mynewshub</strong>

<strong>Oleh: REM RAMZI</strong>
<strong>Sumber: New Zealand Herald</strong>