<p style="text-align: left;">KEJAYAAN Datuk Seri Najib Tun Razak mendesak ketua pemisah Ukraine yang pro Russia, Alexander Borodai agar akur kepada 3 permintaan Malaysia semalam, adalah bukti kekuatan kuasa rundingan yang dimiliki Perdana Menteri Ke-6 negara itu.</p>
<p style="text-align: left;">Hasil rundingan yang penuh bermakna itu, Najib telah berjaya (setakat ini) memaksa pemisah Ukraine untuk memulangkan 2 unit kotak hitam pesawat MH17 dan pemindahan 282 mayat mangsa kejadian sebelum diterbangkan ke Amsterdam untuk tujuan forensik. Yang masih dalam proses untuk dilaksanakan ialah laluan selamat untuk pasukan penyiasat ke tapak kemalangan.</p>
<p style="text-align: left;">Menariknya, semua perkembangan ini berlaku dalam tempoh kurang 24 jam selepas rundingan Najib dan Burodoi tamat.</p>
<p style="text-align: left;">Semua ini sebenarnya bukan mudah. Sebagai pemimpin rasmi sebuah kerajaan dengan pemimpin kepada kumpulan pemisah, Najib dan Borodai tidak ada sejarah perhubungan yang panjang sehingga pemimpin pemisah Ukraine itu terpaksa akur kepada desakan Malaysia. Walaupun Presiden Russia, Vladimir Putin memainkan peranan di belakang, tapi beliau mungkin hanya menjadi pengantara sahaja, rundingan terus memang berlaku antara Najib dan Burodoi - fakta yang tidak boleh dinafikan sesiapa.</p>
<p style="text-align: left;">Jika Putin berperanan secara langsung di dalam rundingan berkenaan, Najib tidak perlu bercakap dengan Borodai sendiri. Apa yang berlaku ini sebenarnya mengesahkan bahawa Malaysia adalah sebuah negara yang sejak dari penubuhannya, memberi keutamaan kepada pendekatan diplomasi, lebih dari pendekatan agresif seperti tindakan ketenteraan umpamanya. Dari peristiwa pencerobohan pengganas Kiram di Lahad Datu lagi, Najib memang mengutamakan pendekatan rundingani terlebih dahulu, memujuk dan meminta semua pengganas berkenaan keluar dengan baik.</p>
<p style="text-align: left;">Hanya setelah 6 nyawa anggota keselamatan terkorban, barulah tindakan ketenteraan besar-besaran dimulakan. Mungkin pada sesetengah mata, pendekatan seperti ini menunjukkan kelemahan, tapi sedarkah kita semua bahawa konflik bersenjata - seperti yang telah dibuktikan dalam beberapa peperangan, tidak menguntungkan sesiapa, waima kepada pihak yang menang.</p>
<p style="text-align: left;">Kenyataan ini diperkukuhkan lagi dengan asas kepada pembentukan negara ini pun, yang juga terhasil dari proses rundingan dan diplomasi. Kemerdekaan negara ini dari tangan British umpamanya, berjaya dicapai melalui rundingan aman antara wakil-wakil Malaya dengan kerajaan British di London, tanpa perlu menumpahkan setitik pun darah seperti mana proses kemerdekaan banyak negara lain.</p>
<p style="text-align: left;">Selain itu, kejayaan menamatkan pemberontakan bersenjata Parti Komunis Malaya (PKM) pada tahun 1989, juga terhasil melalui proses perundingan. Malah dalam soal pemberontakan bersenjata pengganas komunis ini, rundingan sering menjadi pilihan utama berbanding tindakan ketenteraan, bermula dari rundingan Baling 1955 dan beberapa rundingan tidak rasmi selepas itu.</p>
<p style="text-align: left;">Semua ini adalah bukti jelas bahawa pendekatan rundingan dan diplomasi pimpinan terdahulu yang diteruskan kesinambungannya oleh Najib hari ini, memang terbukti membuahkan kejayaan.</p>
<p style="text-align: left;">Najib sekadar melebarkan kehebatan tersebut merentasi rantau Asia Tengah dengan kejayaan menekan puak pemisah Ukraine dalam hal ini, tapi asas kepada kehebatan tersebut sebenarnya telah dipupuk dalam diri beliau sejak dulu lagi.</p>