<strong>Hari ini, Penasihat DAP Lim Kit Siang berkata kekukuhan Pakatan Rakyat (PR) antara PAS-DAP-PKR lebih penting berbanding masa depan politik Menteri Besar Selangor Tan Sri Abdul Khalid Ibrahim.</strong>

<strong>Lim yang juga Ahli Parlimen Gelang Patah berkata demikin dalam satu kenyataan yang turut memaklumkan Ahad ini sebagai tarikh penentu masa depan Abdul Khalid.</strong>

Tarikhnya iaitu 10 Ogos merupakan tarikh yang lebih penting kepada pakatan tiga parti itu.

Pada hari berkenaan, parti PAS dan DAP akan mengadakan mesyuarat penting untuk menentukan sekiranya Pakatan dapat meneruskan agendanya di negara ini.

<strong>“Hari Ahad, 10 Ogos bukanlah hari penentu yang apa sangat bagi Tan Sri Abdul Khalid Ibrahim sebagai Menteri Besar Selangor, tetapi lebih penting bagi Pakatan Rakyat yang berusia 10 tahun...,” katanya.</strong>

<strong>Selain itu, Lim juga melihat keyakinan rakyat kepada PR terjejas dengan teruk selepas Majlis Pimpinan PR pada 23 Julai lepas memutuskan agar Menteri Besar negeri Selangor ditukar kepada individu lain.</strong>

Perkembangan ini juga disifatkannya sebagai krisis paling buruk sejak gabungan parti itu ditubuhkan selepas pilihan raya umum 2008.

Kenyataannya itu muncul susulan pergeseran yang berlaku di kalangan pemimpin PKR, dan juga penentangan terbuka dari PAS ke atas rancangan menyingkirkan Khalid dari jawatan menteri besar.

Lim berkata, Pakatan boleh terselamat dari krisis ini sekiranya semua pemimpinnya berpegang teguh pada dasar yang disepakati bersama.

Selain Jawatankuasa Eksekutif Pusat DAP, Jawatankuasa Kerja PAS Pusat juga akan bermesyuarat pada hari Ahad ini berhubung pendirian parti itu.

Bagaimanapun, Majlis Syura Ulamak yang dipimpin Mursyidul Am PAS, Datuk Nik Abdul Aziz Nik Mat, sudahpun membuat ketetapan hari ini agar Abdul Khalid terus dikekalkan.

Lazimnya, Jawatankuasa PAS Pusat tidak akan membuat keputusan yang bertentangan dengan ketetapan oleh badan tertinggi dalam parti Islam itu. - <strong>MYNEWSHUB.MY</strong>

Oleh : <strong>KUMBANG WIRA</strong>