<p style="text-align: justify;">
KUALA LUMPUR - Penganjur konvoi Gelombang Anak Muda Tolak UMNO BN (Tolak) berkeras mahu meneruskan agenda mereka untuk menjelajah ke seluruh negara bagi menghasut orang ramai supaya menolak BN pada Pilihan Raya Umum Ke-13 (PRU13).</p>
<p style="text-align: justify;">Penganjur Tolak melalui satu kenyataan media memberitahu, pihaknya akan meneruskan gelombang menolak BN meskipun beberapa pemimpinnya ditahan pihak berkuasa kerana membuat kekecohan di depan kediaman rasmi Perdana Menteri di Putrajaya semalam.</p>
<p style="text-align: justify;">"Walau apa jua terjadi Tolak akan meneruskan gelombangnya. Tolak akan pastikan UMNO dan BN bukan lagi pilihan anak muda dan rakyat Malaysia pada pilihan raya umum akan datang.</p>
<p style="text-align: justify;">"Tolak inginkan Malaysia yang baru, politik matang, tiada korupsi serta bebas rasuah bukan seperti Malaysia sekarang yang mengamal politik lucah, korupsi serta rasuah," dakwa kenyataan itu hari ini.</p>
<p style="text-align: justify;">Kenyataan itu turut mendakwa berlaku kekasaran antara pihak polis dan peserta konvoi semasa mereka mahu menghantar satu memorandum kononnya berhubung isu pendidikan kepada Datuk Seri Najib Tun Razak semalam.</p>
<p style="text-align: justify;">Mynewshub.my semalam melaporkan kurang 150 anak muda dan mahasiswa yang menyertai konvoi Tolak berbanding lebih 500 peserta seperti yang disasarkan oleh penganjur sebelum ini.</p>
<p style="text-align: justify;">Mereka berhimpun di hadapan kediaman rasmi Perdana Menteri di Putrajaya bagi memohon Parlimen dibubarkan sempena April Fool iaitu pada hari ini.</p>
<p style="text-align: justify;">Permohonan itu disampaikan melalui memorandum oleh Pengerusi Tolak, Muhamad Azan Safar dan ia telah diambil oleh kakitangan Sri Perdana.</p>
<p style="text-align: justify;">Permintaan agar pembubaran Parlimen dilakukan sempena April Fool itu dianggap agak pelik kerana kelihatan tidak bijak dan seolah-olah lawak jenaka kumpulan mahasiswa itu.</p>
<p style="text-align: justify;">Tiga ahli Tolak ditahan polis kerana terlibat dalam perhimpunan haram. - mynewshub.my</p>