KOTA BHARU - Jabatan Kebajikan Masyarakat (JKM) Kelantan bakal memperkenalkan program khusus kepada majikan terpilih bagi menggalakkan pengambilan pekerja Orang Kelainan Upaya (OKU), mulai September ini.

Ketua Penolong Pengarah Bahagian OKU JKM Kelantan Roshayati Omar berkata program itu bertujuan memberi kesedaran kepada majikan mengenai kebolehan OKU dalam sektor pekerjaan.

"Program yang dikenali sebagai 'Disability Equality Training' itu adalah inisiatif JKM dalam memberi ruang dan peluang kepada OKU untuk menceburi bidang pekerjaan," katanya kepada Bernama di sini malam tadi.

Katanya, program itu akan dilaksanakan dengan melantik 'Job Coach' yang terdiri daripada pegawai, anggota dan petugas Pemulihan Dalam Komuniti (PDK) yang akan memantau pekerja OKU.

Kesedaran dan kepercayaan majikan berhubung kelebihan menggaji OKU akan membuka lebih banyak peluang pekerjaan kepada golongan istimewa itu, katanya.

Katanya, tahun lalu JKM dalam projek permulaannya telah berjaya menempatkan sembilan pekerja OKU yang mempunyai masalah pembelajarannya.

Sebanyak 21,000 OKU berdaftar di Kelantan dan JKM telah menyediakan pelbagai bantuan mengikut keperluan. - BERNAMA