KUALA LUMPUR - Pas disaran menasihati Ahli Parlimen Shah Alam, Khalid Samad, supaya membuat permohonan maaf secara terbuka kepada Sultan Selangor berhubung kenyataan sensitifnya mempersoalkan kuasa eksekutif Majlis Agama Islam Selangor (Mais).

Naib Presiden Umno, Datuk Seri Dr Ahmad Zahid Hamidi, berkata tindakan memohon maaf secara terbuka itu tidak akan menjatuhkan air muka parti dan pemimpin itu.

"Tidak menjadi isu menjatuhkan maruah Khalid selaku Ahli Parlimen Shah Alam kalau dia minta maaf secara terbuka kepada Sultan Selangor," katanya kepada pemberita selepas menjadi tetamu undangan bagi program TV3, 'Wanita Hari Ini' dalam segmen 'Mesej Dari Penjara'.

Khalid sebelum ini mempersoalkan kuasa eksekutif Mais dan mencadangkan kuasa eksekutif pihak berkuasa agama itu ditarik balik. Berikutan itu, Sultan Selangor, Sultan Sharafuddin Idris Shah murka terhadap Khalid.

Dalam perkembangan lain, mengenai pengambilan Muhammad Jamaluddin sebagai anak angkat, Ahmad Zahid berkata sekiranya data-data mengenai Muhammad ada dalam sistem Jabatan Imigresen, dia akan diambil dan ditempatkan di Maahad Tahfiznya di Melaka.

"Siasatan sedang dijalankan untuk kesan data dokumennya kerana dia kata dokumennya telah dicuri," kata Ahmad Zahid, yang juga Menteri Dalam Negeri.

Muhammad yang mula dikenali melalui videonya yang menghafal ayat al-Quran di dalam penjara, yang dikongsi di laman Facebook, pada mulanya disangka seorang remaja Rohingya, namun hasil siasatan mendapati ibu remaja itu merupakan warganegara Thailand manakala bapanya dari Kemboja. - BERNAMA